title: Pier Paolo Pasolini

text: Elämä Casarassa kävi kestämättömäksi, ja 28. tammikuuta 1950 Pasolini muutti yhdessä äitinsä Susannan kanssa Roomaan. Äiti ja poika asettuivat asumaan köyhälistön esikaupunkialueella, lähelle Rebibbian vankilaa, ja siellä he kohtasivat alueen asukkaiden kautta pääkaupungin köyhälistön arkielämän. Äiti löysi töitä kotiopettajana. Pasolini oli Roomassa asumisen alkuvaiheessa kaksi vuotta työttömänä, kunnes lopulta sai toimen yksityiskoulun opettajana.


title: Pier Paolo Pasolini

text: Pasolinin ensimmäinen romaani "Ragazzi de vita" ilmestyi vuonna 1955. Hän saavutti teoksellaan melkoista kuuluisuutta, mutta teos aiheutti myös skandaalin: kirjailijaa syytettiin rivoudesta. Hänen toinen romaaninsa "Una vita violenta" ilmestyi vuonna 1959 (suom. "Kiihkeä elämä", 1962). Tällä vuosikymmenellä hän osallistui Federico Fellinin apulaiskäsikirjoittajana elokuvan "Cabirian yöt" tekoon. Myös Mauro Bologninin elokuvassa "Rohkea yö" vuonna 1959 hän oli mukana tekemässä käsikirjoitusta. Lisäksi hän oli mukana lähes kymmenen muun elokuvan valmistamisessa, yleensä avustavana käsikirjoittajana.


title: Pier Paolo Pasolini

text: Vuonna 1957 Pasolinille myönnettiin Viareggio-palkinto runokokoelmasta "Le ceneri di Gramsci".


title: Pier Paolo Pasolini

text: Pasolini teki laajan uran myös kriitikkona, ja Officina-lehdessä julkaistut kritiikit ilmestyivät uuden vuosikymmen alkajaisiksi vuonna 1960 koottuna artikkelikokoelmana "Passione e ideologia". Samainen vuosikymmen on myös hänen elokuvatuotantonsa keskeistä aikaa.


title: Pier Paolo Pasolini

text: "Pummi" vuonna 1961 aloitti hänen uransa itsenäisenä ohjaajana. Elokuva koostuu pitkälti kahden 1950-luvulla ilmestyneen romaanin aineksista. Siinä proletariaattiin kuuluvat hahmot pääsevät esille kaiken aineellisen kurjuutensa keskellä, jossa kuitenkin on omia hienoja inhimillisiä piirteitä, jotka paremmin toimeentulevilta usein puuttuvat.


title: Pier Paolo Pasolini

text: Vuonna 1964 valmistui Pasolinin merkittävimpiin kuuluva teos, "Matteuksen evankeliumi". Elokuva sai ristiriitaisen vastaanoton. Eräiden mielestä jo se, että ateisti ja kommunisti kertoi Jeesuksen elämästä, riitti tekemään elokuvasta huonon ja jopa kiellettävän. Eräiden mielestä Jeesuksen henkilökuva oli täydellisesti muutettu totunnaisesta, sillä olihan hänestä tehty vahva julistaja. Elokuvalla oli myös paljon puolustajia, ja se palkittiin muun muassa Venetsian elokuvajuhlilla ja sai myös katolisen kirkon elokuvapalkinnon.


title: Pier Paolo Pasolini

text: "Matteuksen evankeliumia" edelsivät Pasolinin elokuvat "Mamma Roma" vuonna 1962 sekä "La Ricotta" ja "La Rabbia" vuonna 1963.


title: Pier Paolo Pasolini

text: 1960-luku oli Pasolinin elokuvan tuotteliainta aikaa. Hän sai valmiiksi elokuvan vuodessa ja kaksi parhaina. Raamatun lisäksi hän käsitteli myös antiikin suuria klassikoita, sillä "Oidipus" valmistui vuonna 1967 ja "Medeia" vuonna 1969. "Medeian" pääosaa esitti kuuluisa oopperadiiva Maria Callas. Yhteiskunnallisesti merkittävä oli milanolaiseen suurkapitalistiseen perheeseen sijoittuva vuonna 1968 valmistunut "Teorema", joka ilmestyi myös elokuvan kanssa samaan aikaan valmistuneena romaanina samana vuonna. Tässä elokuvassa pääosaa esittää brittiläinen Terence Stamp, joka outona muukalaisena saapuu omaa porvarillista elämäänsä elävän perheen vieraaksi. Nopeasti vieras solmii seksuaalisen suhteen kaikkiin perheen jäseniin, jopa kotiapulaiseenkin. Perhe niin yhteisönä kuin sen jokainen jäsen erikseen joutuu vaikeaan kriisiin, jonka eräänä ratkaisuna Pasolini esittää kapitalistisesta järjestelmästä ja omaisuudesta luopumisen.


title: Pier Paolo Pasolini

text: Vuonna 1968 ilmestyi "Sikolätti", joka ulkoisista tapahtumista köyhänä, mutta dialogiltaan pursuavan runsaana, kuvaa länsimaisen yhteiskunnan tilaa ja sen parantamiseksi tehtyjä ehdotuksia. Siinä yhteiskunnallinen vaikuttaja Pasolini on voimakkaimmillaan. Samaan aikaa valmistui myös elokuva "Apuntin per un’Orestiade africana".


title: Pier Paolo Pasolini

text: Muita 60-luvulla valmistuneita elokuvia olivat "Haukat ja varpuset" vuonna 1965, "Maa kuusta katsottuna" episodina elokuvaan "Nykypäivän noitia" vuonna 1966, "Ce cosa sono le nuovelo?" episodina elokuvaan "Capriccio all’italiana" vuonna 1967, Intiaa kuvaava elokuva "Luonnos elokuvaksi Intiasta" vuonna 1968 sekä episodi "La sequenza del fiore di carta" elokuvaan "Amore e rabbia" vuonna 1968.


title: Pier Paolo Pasolini

text: "Medeia" päätti 1960-luvun suurena klassikkona ja tulkintana tuosta antiikin draamasta. Samalla päättyi myös Pasolinin tuotannossa eräs vaihe ja siirryttiin uudelle vuosikymmenelle, joka jäi Pasolinin viimeiseksi. Uusi vaihe merkitsi aivan uudenlaisia elokuvia, uudenlaista elokuvakerrontaa ja aivan erilaista näkemystä, niin elokuvasta kuin yhteiskunnastakin. Kirjallisuuden suuret klassikot olivat kuitenkin edelleenkin Pasolinin liikkeelle paneva voima, mutta nyt ne sijoittuivat keskiajalle ja 1700-luvulle.


title: Pier Paolo Pasolini

text: Italialaisen, keskiajalla vaikuttaneen, Giovanni Boccaccion tarinoista koostuvan teoksen "Decamerone" pohjalta Pasolini ohjasi elämän trilogiaksi kutsutun sarjan ensimmäisen elokuvan vuonna 1971. Tässä teoksessa tulevat keskiaikaisessa kontekstissa esille ne monet uskomukset, käsitykset, ennakkoluulot jne., jotka vielä tänäänkin rasittavat italialaisen miehen miehisyyttä ja yhteiskunnan toimintaa. Elokuva sai ristiriitaisen vastaanoton, sillä monet Pasolinin elokuvien kiihkeät fanit kokivat ohjaajan pettäneen aatteensa ja yleisönsä. Teoksen ylipursuava eroottisuus kuitenkin toi Pasolinille uutta yleisöä ja arvostusta uusilla tahoilla.


title: Pier Paolo Pasolini

text: Seuraavana vuonna, 1972, valmistui englantilaisen Geoffrey Chaucerin (1340–1400) teokseen "Canterburyn tarinoita" perustuva elokuva, joka oli selkeätä jatkoa "Decameronen" kerronnalle. Teos on kuitenkin selvästi aisti-iloisempi ja siinä tuodaan esille myös entistä enemmän homoseksuaalisia teemoja, joita tosin jo esimerkiksi "Teoreemassa" käsiteltiin hyvinkin avoimesti.


title: Pier Paolo Pasolini

text: Pasolini sai valmiiksi trilogian kolmannen osan "Tuhat ja yksi yötä" 1974. Kyseessä on vapaa sovitus "Tuhannen ja yhden yön" tarinoista. Teos on huomattavasti vähemmän yhteiskunnallinen kuin esimerkiksi "Decamerone", mutta sen sijaan selkeästi homoeroottisempi kuin "Canterburyn tarinoita". Elokuva jakoi katsojat hyvin voimakkaasti ja useat Pasolinin sitkeät kannattajat olivat jo luopumassa hänestä pitäen häntä elokuvataiteen petturina ja omien aatteittensa luopiona.


title: Pier Paolo Pasolini

text: Näiden kolmen suuren elokuvan välillä Pasolini sai valmiiksi 1971 elokuvan "Le mura si Sana", joka ei päässyt kovin laajasti yleisön tietoisuuteen, sillä samana vuonna valmistunut "Decamerone" vei yleisön huomion.


title: Pier Paolo Pasolini

text: Pasolini oli monen intohimoisen kannattajansa mielestä 1970-luvun elokuvillaan pettänyt itsensä ja taiteensa. Kolmen värikylläisen, sisällöltään vähäpätöiseksi leimatun elokuvan jälkeen tuo kannattajajoukko ei odottanut suuria mullistuksia tai voimakasta paluuta yhteiskunnallisesti kantaa ottavaan elokuvaan.


title: Pier Paolo Pasolini

text: Lähtökohtanaan Pasolinilla oli tässä osittain postuumina vuonna 1975 valmistuneessa elokuvassaan markiisi de Saden teos "Sodoman 120 päivää". Tapahtumat hän kuitenkin sijoitti Italian fasismin loppuvaiheeseen, ns. Salòn tasavaltaan. Aihe kosketti syvästi ohjaajaa, sillä olihan hän menettänyt tuossa sodassa veljensä.


title: Pier Paolo Pasolini

text: "Sodoman 120 päivää" on monimerkityksinen elokuva. Elokuva tuo esille fasismin ja natsismin kaikkein synkimmän maailmankuvan sekä ihmistä henkisesti ja fyysisesti tuhoavan luonteen. Elokuva on ollut kiellettynä monissa maissa, luultavasti väkivaltaisuutensa ja pornografisuutensa vuoksi. Suomessa se vapautui sensuurista vasta lähes 30 vuotta valmistumisensa jälkeen.


title: Pier Paolo Pasolini

text: Yhteiskunnallisesti elokuva käsittelee yksilön tai yhteiskunnan ja sen jonkin ryhmän ehdotonta valtaa muiden ihmisten fyysiseen ja henkiseen olemassaoloon, josta voidaan päättää aina kuolemaan saakka. Se kritisoi voimakkaasti 1970-luvulla Italiassa nousussa ollutta fasismia ja sen tukijoita. Lisäksi elokuvasaa tulee esiin myös voimakas taloudellisen vallankäytön kritiikki. Usein onkin väitetty "Sodoman 120 päivää" -elokuvan olleen keskeinen syy Pasolinin murhaan, joskin hänen voimakkaat yhteiskunnalliset lehtikirjoituksensa esittivät syytteet vastaavista asioista vielä jyrkemmin, kärkevämmin ja jopa iskien suoraan kohteisiinsa.


title: Pier Paolo Pasolini

text: Pasolini oli esittänyt viisi päivää ennen kuolemaansa lähitulevaisuuden suunnitelmiaan nauhoituksessa, joka esitettiin ensimmäistä kertaa julkisesti 24 vuotta ohjaajan kuoleman jälkeen. Tämä esitys tapahtui Italiassa, Reggio Calabrian eteläisessä kaupungissa taidefestivaaleilla 1999. Hänen seuraava hankkeensa Porno-Teo-Kolossal olisi kertonut tarinan nykypäivän viisaasta miehestä ja hänen palvelijastaan, jotka seuraavat tähteä etsiessään uudelleen syntynyttä Messiasta siveettömäksi turmeltuneessa maailmassa. Viisaan miehen roolia olisi näytellyt Eduardo De Filippo.


title: Pier Paolo Pasolini

text: Tekemättömässä elokuvassa olisi Sodoma siirretty 1950-luvun Roomaan, jossa ainoastaan homoseksuaalinen rakkaus oli sallittu. Gomorrana olisi taas kuvattu Milano, missä homoseksuaalisuus oli kielletty ja jossa rähinöivät miehet ryöstivät ja raiskasivat uhrejaan. Kolmas kaupunki olisi ollut versio sodanaikaisesta Pariisista akselivaltojen piirittämänä.


title: Pier Paolo Pasolini

text: Porno-Teo-Kolossal olisi sisältänyt julkisen teloituksen sekä kohtauksia irvailusta, jolla Pasolini pyrki kuvaamaan Gomorra-Milanoa uusliberaalin kapitalismin vaikutuksessa. ”Kaikki asukkaat ovat sen kammottavien oireiden vaikutuksen alaisia”, Pasolini sanoo nauhalla. ”Jotkut oksentavat. Toiset ovat loppumattoman ripulin vaikutuksessa ulostaen kadulle ja kuollen omaan ulosteeseensa. Toiset kuolevat omaan oksennukseensa.”


title: Pier Paolo Pasolini

text: Nauhan päätteeksi Pasolini kuvaa, miten Pariisin asukkaat elokuvassa, natsien ja fasistien sotajoukkojen piirittäminä, sitoutuvat joukkoitsemurhaan.


title: Pier Paolo Pasolini

text: Pier Paolo Pasolinin kuolema on yhä, vuosikymmeniä myöhemmin, ajankohtainen. Italian television Rai 3:n lähetyksessä "Ombre sul giallo" 7. toukokuuta 2005 Pino Pelosi kertoi olevansa syytön Pasolinin kuolemaan. Hänet oli aikanaan tuomittu syylliseksi murhaan ja hän oli kärsinyt rangaistuksensa. Välittömästi tämän ohjelman jälkeen aloitettiin murhan tutkimukset uudelleen.


title: Pier Paolo Pasolini

text: Pasolinilla oli ollut tapana hakea maksullista seksiseuraa Rooman, usein jopa vaarallisiksi tunnetuista, ”iskupaikoista”. Eräs tunnetuimpia oli Rooman päärautatieasema, josta hän kuoliniltanaan oli ottanut mukaansa poikaprostituoidun Pino Pelosin. Yhteinen ilta päättyi Ostian merenrantakaupunkiin, jossa Pasolini sai surmansa. Ajan tutkimusten ja tunnustusten mukaan Pelosi oli tehnyt teon yksin ja sai siitä oikeudessa tuomionsa.


title: Pier Paolo Pasolini

text: Uudessa käänteessä Pelosi kuitenkin on todennut toimineensa painostuksen ja perheeseensä kohdistuneen väkivallanuhan alaisena. Tämä ei ole ainoa mysteeri Pasolinin murhan yhteydessä, vaan myös Italian salaisen poliisin sekaantuminen tapahtumiin murhan jälkiprosessissa on vielä selvittämättä. Usein on epäilty Pasolinin murhaa tilaustyöksi, jonka taustalla ovat olleet yhteiskunnan merkkihahmot, jotka pelkäsivät runoilijan kasvavan liian voimakkaaksi ja vaikutusvaltaiseksi voimaksi.


title: Pier Paolo Pasolini

text: Vähän ennen kuolemaansa Pasolini julkaisi kirjan "La Nuova Gioventu", joka on hänen poliittinen testamenttinsa Italian nuorisolle. Pasolinin tuotantoa on julkaistu runsaasti hänen kuolemansa jälkeen. Eritoten tämä on koskenut hänen runojaan ja artikkeleitaan. Pasolinin nimeä kantava säätiö jatkaa Pasolinin yhteiskunnallista toimintaa. Useissa Pasolinin elokuvissa näytellyt Laura Betti, joka oli Pasolinille hyvin läheinen ystävä, niin taiteessa kuin ihmissuhteissakin, on pitkään johtanut tätä säätiötä, samoin mukana on ollut tunnettu kirjailija Alberto Moravia.


title: Pier Paolo Pasolini

text: Pasolinin elokuvista on suurin osa esitetty myös Suomessa, joskin useat niistä ovat olleet vain pienen harrastajajoukon kiinnostuksen kohteina. "Sodoman 120 päivää" puolestaan pääsi sensuurin käsistä vapauteen vasta 2001.


title: Pier Paolo Pasolini

text: Pasolinin kirjallista tuotantoa on suomennettu melkoisen vähän.


title: Rautakanki

text: Rautakanki eli terässeiväs on teräksestä valmistettu, yleensä alle kymmenen kilon painoinen ja noin puolitoista metriä pitkä työkalu. Sitä voidaan käyttää nostokankena eli vipuna kammettaessa maasta isoja ja painavia kiviä tai muita raskaita esineitä, ja sillä voidaan tehdä maahan reikiä esimerkiksi tolppia tai aurauskeppejä varten.


title: Gaussin radanmääritysmenetelmä

text: Gaussin radanmääritysmenetelmä on Carl Friedrich Gaussin vuonna 1801 kehittämä menetelmä taivaankappaleen rataelementtien määrittämiseksi kolmesta tai useammasta havainnosta. Menetelmää käytetään tähtitieteessä edelleen.


title: Gaussin radanmääritysmenetelmä

text: Gauss kehitti menetelmänsä Giuseppe Piazzin 1. tammikuuta vuonna 1801 löytämän Ceres-kääpiöplaneetan radan määrittämistä varten ja onnistui sen avulla ennustamaan planeetan paikan taivaalla puolen asteen tarkkuudella. Vuonna 1809 radanmääritysmenetelmä esiteltiin teoksessa Theoria motus corporum coelestium, joka on eräs tieteen merkkiteoksista. Se sisälsi radanmääritysmenetelmän lisäksi myös pienimmän neliösumman menetelmän ja Gaussin käyrän esitykset.


title: Etu-Aasia

text: Etu-Aasia myös Lounais-Aasia ja Länsi-Aasiaon Aasian lounaisosa. Sen alueisiin kuuluvat Vähä-Aasia, Armenia, Välimeren itärannikko, Arabian niemimaa, Turkki, Syyria, Jordania, Libanon, Israel, Irak, Iran, Azerbaidžan, Georgia, Kypros.


title: Etu-Aasia

text: Etu-Aasian pohjoisosassa on laajoja vuoristoja, jotka käsittävät suurimman osan Turkin ja Iranin alueista. Turkin pohjoisosassa ovat Pontiset vuoret, eteläosassa Taurusvuoret. Molemmat ovat itä-länsi-suuntaisia, ja niiden jatkeena Iranissa ovat Elbursvuoret Kaspianmeren rannalla sekä Zagrosvuoret lähempänä Persianlahtea. Näiden pohjoispuolella ovat Kaukasusvuoret, jotka ulottuvat kapeahkona länsi-itäsuuntaisena vyöhykkeenä Mustanmeren itärannalta Kaspianmeren länsirannalle. Nämä Etu-Aasian vuoristot muodostavat keskiosan pitkästä, Keski-Euroopasta Himalajalle saakka ulottuvasta vuoristovyöhykkeestä.


title: Etu-Aasia

text: Erillisiä, pienempiä vuoristoja Etu-Aasiassa on myös Libanonissa ja Jemenissä.


title: Etu-Aasia

text: Suurimmassa osassa Etu-Aasiaa vallitsee kuiva aavikkoilmasto. Sademäärät ovat vähäisiä ja kuivuus aiheuttaa ongelmia muun muassa maanviljelylle. Maan suolaantuminen ja saastuminen ovat alueen ongelmia. Alueen pääjoet Eufrat ja Tigris ovat tärkeitä veden lähteitä. Tuulet sharqi ja shamal ovat kuivia ja pölyisiä tuulia, jotka muokkaavat alueen ilmastoa. Sharqituuli on puhaltaa kaakosta ja etelästä päin. Shamal puhaltaa luoteesta Irakissa ja muissa Persianlahden valtioissa,


title: Etu-Aasia

text:
Kuollutmeri tasankoineen on meren pinnan alapuolella. Anatolian ylänkö on Taurus-vuoriston ja Pontus-vuoriston välissä Turkissa. Jemenissä ylänköalueet ovat korkealla merenpinnasta. Punaisen meren, Välimeren ja Persianlahdet rannikkoalueet ovat alavaa, vain vähän merenpinnan yläpuolella.
Afrikan, Arabian ja Euraasian mannerlaatat kohtaavat Etu-Aasiassa. Arabian laatta liikkuu kohti pohjoista ja kohti Anatolian laattaa Turkissa, jossa esiintyy paljon maanjäristyksiä. Mannerlaattojen raja kulkee Atlantin Azorien–Gibraltar Ridgen harjua myöten Pohjois-Afrikan halki kohti Irania


title: Etu-Aasia

text: Kartassa käytetty luokittelu on tehty pelkästään YK:n tilastointikäyttöä varten.


title: Vatiala

text: Vatiala on kylä Kangasalan kaupungissa, Tampereen rajalla, seitsemän kilometriä Kangasalan keskustasta länteen vanhan valtatie 12:n varrella.


title: Vatiala

text: Pääasiassa Tampereen puolella sijaitseva Kaukajärvi ulottuu itäpäästään Vatialaan ja siihen liittyy Pitkäjärvi Sillansalmen erottamana.


title: Vatiala

text: Alue on muuten tyypillistä pientaloaluetta, mutta koska se sijaitsee vanhalla soranottoalueella, osittain vallitsevan maisemakuvan muodostavat sorakuopat, joiden ympärille talot on rakennettu. Sorakuopille johti Tampereen puolella sijainneelta Vatialan rautatieasemalta 1990-luvulla purettu pistoraide.


title: Vatiala

text:
Vatialassa Kangasalantien varrella on myös pienteollisuutta. Vatialassa toimi vuosina 1950–1982 Tampereen Ilmatorjuntapatteristo (TamItPsto). Vúonna 1940 perustetussa varuskunnassa toimi aiemmin puolustusvoimien lentovarustevarikko.
Vatialan itäpäässä, oikeastaan Nattarin alueella, sijaitsee Tampereen seurakuntien omistama Vatialan hautausmaa. Hautausmaan itäpuolella kulkee uusi moottoriliikennetie, valtatie 12.


title: Vatiala

text: Tampereen läheisyys ja sitä kautta helpot työmatkat kaupunkiin ovat osasyynä alueen kasvuun. Toisaalta Vatiala sijaitsee myös luonnon keskellä, esimerkiksi Kaarinanpolku kulkee Vatialankin maastoissa.


title: Vatiala

text: Vatialan alueella on monenlaisia palveluja kuten pankki, kauppoja, lounasravintola, pubi, parturi-kampaamo ja kirjasto.


title: Vatiala

text: Vatialan alueella sijaitsee Vatialan koulu (luokat 1–6) sekä Pitkäjärven koulu (luokat 7–9).


title: Vatiala

text: Vatialan koulu on rakennettu vuonna 1953. Laajennusosa valmistui vuonna 2006. Syksyllä 2013 otettiin käyttöön siirtokelpoinen opetustila, parakki. Syksyllä 2014 tila oli taas lopussa ja koulu sai käyttöönsä koulun pihassa sijainneen Oravanpesän päiväkodin tilat. Vatialan koulu kärsi tilaongelmien lisäksi pitkään myös pahoista sisäilmaongelmista, jotka on päätetty ratkaista rakentamalla uudet tilat, jotka valmistuvat 2020 mennessä.


title: Vatiala

text: Pitkäjärven koulu on vuonna 2003 valmistunut moderni yläkoulu. Koulun yhteydessä on myös Pitkäjärven liikuntahalli. Koulussa on luokilla 7–9 noin 400 oppilasta. Tavallisissa luokissa on oppilaita 22-14. Koulussa on myös pienluokkia, jotka on tarkoitettu erityistä tukea tarvitseville oppilaille.


title: Vatialan hautausmaa

text: Vatialan hautausmaa on Tampereen seurakuntien omistama alue Kangasalan kaupungissa, sen Tampereen puoleisessa päässä, viisi kilometriä Kangasalan kirkolta länteen, uuden ja vanhan valtatie 12:n risteyksen tuntumassa.


title: Vatialan hautausmaa

text: Hautausmaa on perustettu 1960, ja sen pinta-ala on 25 hehtaaria, josta metsähautausmaata on 1,5 hehtaaria.


title: Vatialan hautausmaa

text: Siunauskappelin on suunnitellut arkkitehti Viljo Revell. Askeettinen kappeli kuuluu Suomen modernin arkkitehtuurin kansainvälisesti arvostettuihin merkkiteoksiin. Se valmistui vuonna 1960. Kappeli on rakennettu betonista, teräsbetonista, pronssista ja karkeasta mäntylaudasta. Siunauskappelin iso kappeli on poikkileikkaukseltaan paraabelin muotoinen. Kappelin kahdella sisäpihalla sijaitsevat vesialtaat, joissa alkuperäisen suunnitelman mukaan piti virrata sulaa vettä ympäri vuoden. Kappelin rakentamisesta päättänyt kirkkovaltuusto kuitenkin edellytti, että altaissa ei pidetä vettä talvella. Vatialan iso kappeli kappeliin mahtuu 120 henkilöä.Vatialan pieni kappeliin mahtuu 60 henkilöä.Kappelin kaluston on suunnitellut Olli Borg. Hautausmaasuunnitelma on Veikko Rauhalan käsialaa.


title: Vatialan hautausmaa

text: Vatialan hautausmaan krematorio vihittiin käyttöön toukokuussa 2013.


title: Wiesbaden

text: Wiesbaden on Hessenin osavaltion pääkaupunki läntisessä Saksassa. Se sijaitsee Reinjoen ja Taunusvuoriston välissä. Vuoden 2016 väestönlaskennassa siellä oli 277 619 asukasta. Suomessa Wiesbaden on saavuttanut julkisuutta autourheilija Nico Rosbergin kotikaupunkina. Hänen lisäkseen kaupungissa syntyneisiin lukeutuu muun muassa yhdysvaltalainen tennislegenda John McEnroe.


title: Wiesbaden

text: Alueella sijaitsevien kuumien lähteiden ansiosta Wiesbaden muodostui jo keskiajan lopulla merkittäväksi kylpyläkaupungiksi, osittain tästä statuksesta johtuen kaupungille on yhä tyypillistä klassistinen rakennustyyli ja runsaat viheralueet. Nykyään kaupunki muodostaa yhden kokonaisuuden Reinin etelärannalla sijaitsevan Mainzin kaupungin kanssa, jonka joen pohjoispuolella sijaitsevat kaupunginosat liitettiin toisen maailmansodan jälkeisten Reinjoen rajaamien miehitysvyöhykkeiden takia Wiesbadeniin. Wiesbadenia miehittivät tuolloin amerikkalaiset joukot, joita kaupungissa on Yhdysvaltain ja Saksan liittotasavallan sotilaallisen yhteistyön nimissä huomattavassa määrin yhä edelleen.


title: Wiesbaden

text: Wiesbadenin ja Itävallan Klagenfurtin vuonna 1930 alkanut ystävyyskaupunkisuhde on maailman vanhin. Yhä erittäin aktiivinen kumppanuussuhde sisältää muun muassa vuotuisia vaihto-ohjelmia koululaisille, vierailumatkoja eläkeläisille ja yleistä kulttuurivaihtoa.


title: UNAIDS

text: UNAIDS eli Yhdistyneiden kansakuntien yhteinen AIDS-ohjelma (Joint United Nations Programme on HIV and AIDS) on YK:n HIV/AIDS-ohjelma. Vuonna 1996 perustetun ohjelman tehtävänä on HIV-tartuntojen ja AIDSin vastainen toiminta. Järjestö toimii n. 150 eri maassa. Sen tukijärjestöihin kuuluvat mm. WHO, Unicef, Maailmanpankki ja Unesco.


title: UNAIDS

text: UNAIDS:n ensisijainen tehtävä on johtaa, vahvistaa ja tukea työtä AIDS:n leviämisen estämiseksi. Se luo yleiset toimintalinjat aidsin vastaiselle toiminnalle, koordinoi tukijajärjestöjensä toimintaa alalla ja antaa niille teknistä apua.


title: UNAIDS

text: UNAIDS:n otoimintaa ohjaa 22-jäseninen johtokunta, jonka muodostavat YK:n talous- ja sosiaalineuvosto ECOSOC:n nimeämät jäsenvaltiot, joiden valinnassa pyritään maantieteelliseen tasapainoon. Johtokunnassa on lisäksi kuusi edustajaa alkuperäisistä perustajajäsenistä ja viisi kansalaisjärjestöistä.


title: UNAIDS

text: Vuonna 2002 valmistuneen arviointiraportin mukaan UNAIDS:n työ maailmanlaajuisella tasolla on onnistunut hyvin, mutta maatasolla tulokset ovat jääneet heikommiksi. Tiedon lisääntyminen ei ole vaikuttanut ihmisten käyttäytymiseen toivotulla tavalla. Tämän huomioon ottaminen tulevassa toiminnassa on suuri haaste, samoin uuden maailmanlaajuisen rahoitusjärjestelmän aikaansaaminen.


title: UNAIDS

text: Vuonna 2015 UNAIDSin jäsenvaltiot rahoittivat sen toimintaa 194,6 miljoonalla dollarilla. Yhdysvallat oli suurin lahjoittaja 40 mijoonalla dollarillaan. Suomi lahjoitti noin 8,7 miljoonaa dollaria ja oli seitsemänneksi suurin lahjoittaja.


title: UNAIDS

text: UNAIDS perustettiin vuonna 1996. Sen perustamisesta oli 1993 päätetty Maailman terveysjärjestön yleiskokouksessa. Seuraavana vuonna ECOSOC hyväksyi ohjelman. Sen alkuperäisiin perustajiin kuuluvat Unicef, UNDP, UNFPA, Unesco ja WHO. YK:n kansainvälinen huumevalvontaohjelma liittyi sen rahoittajiin vuonna 1999, Kansainvälinen työjärjestö vuonna 2001, Maailman ruokaohjelma vuonna 2003 ja YK:n pakolaisjärjestö vuonna 2004.


title: Hmelnytskyin alue

text: Hmelnytskyin alue eli Hmelnitskin alue (, ) on hallinnollinen alue Ukrainan länsiosassa. Alueen pinta-ala on 20 600 km². Vuoden 2012 alussa siellä asui 1,3202 miljoonaa henkeä. Alueen hallinnollinen keskus on H’melnytskyin kaupunki.


title: Hmelnytskyin alue

text: Hmelnytskyin alueen naapureina ovat pohjoisessa Rivnen ja Žytomyrin alueet, idässä Vinnytsjan, etelässä Tšernivtsin ja lännessä Ternopilin alueet.


title: Hmelnytskyin alue

text: Vuonna 2013 alueen asukasluvuksi arvioitiin 1 313 964, mikä oli 2,9 prosenttia Ukrainan väestöstä. Asukkaista 55,5 prosenttia oli kaupunkilaisia. Asukasluvultaan suurimmat kaupungit (2013) ovat H’melnytskyi (264 988 as.), Kamjanets-Podilskyi (102 743 as.), Šepetivka (43 375 as.), Netišyn (36 741 as.), Slavuta (35 625 as.) ja Starokostjantyniv (34 945 as.).


title: Hmelnytskyin alue

text: Netišynin kaupungissa sijaitsee ydinvoimala (Хмельницька АЕС). Myös maatalous on merkittävä elinkeino. Lisäksi alueella toimii koneenrakennus-, ase- ja kemianteollisuutta.


title: Hmelnytskyin alue

text: Hmelnytskyin alue on jaettu paikallishallinnossa 20 piiriin ja kuuteen suoraan alueen alaisuudessa toimivaan kaupunkiin. Alueella sijaitsee kaikkiaan 13 kaupunkia, 24 kaupunkityyppistä taajamaa ja 1 414 kylää.


title: T. T. Oksala

text: Timo Tapani Oksala (9. huhtikuuta 1958 Joutseno – 13. joulukuuta 2010 Helsinki) oli suomalainen musiikkituottaja ja kitaristi.


title: T. T. Oksala

text: Nuorena lukiolaisena Timo Oksala soitti kitaraa paikallisissa yhtyeissä. Joutsenolainen T-Team voitti Koulun Suurjuhlien bändisarjan vuonna 1975 ja samana vuonna Oksala osallistui rock-yhtyeitten SM-kisojen loppukilpailuun lappeenrantalaisen Canto-yhtyeen kitaristina. Oksalan ura ammattimuusikkona käynnistyi vuonna 1978, kun hänen Canto-yhtyeen kanssa äänittämänsä nauha päätyi Harri Saksalan kuultavaksi. Nauhan kuultuaan Saksala sopi Oksalan kanssa tämän debyyttialbumin julkaisusta. "Radio Storm" ilmestyi vuonna 1978 Saksalan levymerkin Lobo Recordsin julkaisemana. Saksalan tuottamalla albumilla soittavat T. T. Oksalan (kitara, koskettimet, laulu) lisäksi Jukka Gustavson (urut), Pave Maijanen (basso) ja Upi Sorvali (rummut). Albumista ilmestyi cd-uusintapainos vuonna 2013.


title: T. T. Oksala

text: Elokuussa 1979 Oksalan yhtye T. T. Oksala & Storm Band esiintyi Ruisrock-festivaalissa kokoonpanolla T. T. Oksala (kitara, koskettimet, laulu), Esa Kotilainen (koskettimet), Jakke Leivo (basso) ja Upi Sorvali (rummut). Syksyllä 1979 Oksala liittyi Piirpaukkeeseen ja kesällä 1981 Timo Kojon yhtyeeseen. Alkuvuodesta 1982 lähtien Oksala soitti Pekka Pohjola Groupissa ja oli mukana Hectorin Eurooppa-orkesterissa. Tämän jälkeen hän siirtyi pääasiassa tuottajaksi ja äänittäjäksi, mutta soitti toisinaan levyillä sessiomuusikkona.


title: T. T. Oksala

text: T. T. Oksala tuotti lukuisia suomalaisia rock-yhtyeitä. 1980-luvulla häntä käyttivät muun muassa Boycott, Keba, Liikkuvat Lapset, Pate Mustajärvi, Smack, SIG, Sielun Veljet, Peer Günt, Zero Nine ja Yö. Vuosikymmenen loppuun mennessä suomalaisissa musiikkipiireissä alettiin puhua ”T. T. Oksala -soundista”. Vuonna 1985 hän sai tuottaja-Emman.


title: T. T. Oksala

text: 1990- ja 2000-luvuilla hänen tuottamiaan yhtyeitä olivat muun muassa Negative, Ultra Bra, HIM, Lordi, Stratovarius, Suburban Tribe, Carmen Gray, Leningrad Cowboys ja Fintelligens.


title: T. T. Oksala

text: T. T. Oksala kuoli pitkäaikaiseen sairauteen 13. joulukuuta 2010.


title: T. T. Oksala

text: Oksalan veli oli toimittaja Pekka Oksala.


title: T. T. Oksala

text: Radio Storm (1978) LOBO 001


title: T. T. Oksala

text: Shore Stories (1988) Lighthouse LHLP 109


title: T. T. Oksala

text: This Rhythm (1992) Amulet WISHCD 38


title: T. T. Oksala

text: Border - EP (1983) Q KUUM 1001


title: Lost

text: Lost on yhdysvaltalainen draamasarja, joka seuraa lentokoneonnettomuudesta selvinneiden elämää salaperäisellä trooppisella saarella, kun Sydneystä Los Angelesiin matkalla oleva Oceanic Airlinesin lento 815 tekee pakkolaskun Tyynellämerellä. Sarjan jokainen jakso sisältää tavallisesti keskeisen tarinan saarelta sekä tarinan jonkun hahmon elämästä sen eri vaiheessa. Sarjan avausjakso esitettiin Yhdysvalloissa ABC:llä 22. syyskuuta 2004 ja Suomessa Nelosella 26. tammikuuta 2006. "Lostia" tehtiin yhteensä kuusi tuotantokautta ja se saavutti tänä aikana kulttiarvon. Sen viimeinen jakso esitettiin Yhdysvalloissa 23. toukokuuta 2010 ja Suomessa 10. kesäkuuta 2010.


title: Lost

text: "Lostin" loivat Jeffrey Lieber, J. J. Abrams ja Damon Lindelof. Lindelof pysyi pääkäsikirjoittajana ja sarjan pyörittäjänä sen loppuun asti ja Abrams sarjan vastaavana tuottajana, kun taas Lieber ei ollut tekemisissä sarjan kanssa pilottijaksoa lukuun ottamatta. Suuren näyttelijäkaartin ja kuvausten kustannusten vuoksi sarja oli television kallein. Sarjaa tuottivat ABC Studios ja Bad Robot Productions, ja sen vastaavina tuottajina toimivat Abramsin ja Lindelofin lisäksi Bryan Burk, Jack Bender ja Carlton Cuse, joka toimi myös sarjan pyörittäjänä. Musiikin sävelsi Michael Giacchino.


title: Lost

text: "Lost" on usein listattuna kaikkien aikojen parhaimpien televisiosarjojen joukkoon. Sarja sai lukuisia palkintoja ja ehdokkuuksia mukaan lukien 11 Primetime Emmy -palkintoa ja yhden Golden Globen parhaasta draamasarjasta vuonna 2006. "Lost" oli suosituimmillaan sen ensimmäisellä tuotantokaudella, kun sitä katsoi Yhdysvalloissa keskimäärin noin 16 miljoonaa katsojaa per jakso. Viimeisellä tuotantokaudellaan se sai vähän yli 11 miljoonaa katsojaa jaksoittain.


title: Lost

text: Suuren fanijoukon ansiosta sarjasta on tullut osa populaarikulttuuria; viittauksia sarjan tarinaan, elementteihin, jne. esiintyy muissa televisiosarjoissa, mainoksissa, sarjakuvissa, huumorilehdissä, videopeleissä ja laulunsanoissa. Sarjan kuvitteellista universumia on myös tutkittu sarjaan liittyvissä kirjoissa, lauta- ja videopeleissä sekä useissa reality-peleissä, muun muassa "The Lost Experience" ja "Find 815".


title: Lost

text: Sarjan idean kehitti ABC:n silloinen johtaja Lloyd Braun ollessaan lomalla Havaijilla vuonna 2003. Braun tilasi käsikirjoituksen, joka olisi "Kärpästen herran", "Cast Away – tuuliajolla", televisiosarja "Gilligan’s Islandin" ja suositun "Selviytyjien" risteytys. Gadi Pollack on sanonut, että osaltaan "Lostiin" vaikutti videopeli "Myst". Jeffrey Lieber palkattiin käsikirjoittamaan sarjan pilottijakso. Braun ei ollut tyytyväinen tulokseen ja otti yhteyttä televisiosarja "Aliaksen" luojaan, J. J. Abramsiin, jolla oli sopimus silloisen Touchstone Televisionin kanssa. Vaikkei Lieber ollut tekemisissä sarjan kanssa sen koko tuotannon ajan, hänet merkittiin yhdeksi sarjan luojista Writers Guild of American pyynnöstä.


title: Lost

text: Abrams suostui käsikirjoittamaan sillä ehdolla, että sarja olisi yliluonnollinen. Hän alkoi työstää sarjaa Damon Lindelofin kanssa kirjoittaen sarjan tyylin ja sen hahmoja. Yhdessä Abrams ja Lindelof tuottivat ja yksityiskohdistivat mytologiaa ja juonenkäänteitä niin, että materiaalia oli viiden kauden verran. Sarjan kehitystä mutkistivat tiukat aikataulut, koska ohjelma tilattiin vuoden 2004 loppupuolelle. Lyhyestä aikataulusta huolimatta luova ryhmä pysyi tarpeeksi joustavana muokatakseen hahmot sopimaan näyttelijöihin, joita he toivoivat sarjaan.


title: Lost

text: "Lostin" kaksiosainen pilottijakso oli televisiohistorian kallein 10–14 miljoonalla dollarilla. Tuohon aikaan normaali budjetti oli noin 4 miljoonaa dollaria. Sarjan ensiesitys oli 22. syyskuuta 2004, ja siitä tuli heti vuoden 2004 yksi suurimmista arvostelumenestyksistä. Muiden ABC:n sarjojen, kuten "Täydellisten naisten" ja "Greyn anatomian" tapaan, "Lost" tuotti yhtiölle huikeita summia. Pilottijakson maailman ensi-ilta oli 24. heinäkuuta 2004 San Diegossa vuosittain pidetyssä Comic-Con -tapahtumassa.


title: Lost

text: Monet ensimmäisen kauden rooleista valittiin tuottajien mieltymyksen perusteella. Päähenkilö Jackin oli alun perin tarkoitus kuolla pilottijaksossa ja roolin esittäjäksi kaavailtiin Michael Keatonia. ABC:n johto halusi kuitenkin jättää Jackin eloon. Ennen kuin Jackin kohtalosta päätettiin, Katen piti nousta porukan johtajaksi. Katen hahmon piti alun perin olla keski-ikäinen liikenainen, jonka miehen oletettiin kuolleen maahansyöksyssä. Myöhemmin rooli annettiin Roselle. Dominic Monaghan koe-esiintyi Sawyerin rooliin, joka oli tuolloin suunniteltu pukua käyttäväksi huijariksi. Tuottajat pitivät Monaghanin esiintymisestä ja muuttivat Charlien hahmoa, jonka piti aluksi olla keski-ikäinen entinen rocktähti, Monaghanille sopivaksi. Jorge Garcia koe-esiintyi myös Sawyerin rooliin, mutta sen sijaan hänelle kirjoitettiin Hurleyn osa. Kun Josh Holloway koekuvattiin Sawyerin rooliin, tuottajat pitivät hänen hahmoon tuomasta säväyksestä (hän potki useasti tuolia unohtaessaan repliikkinsä ja suuttui koe-esiintymisessä) ja hänen eteläisestä aksentistaan niin paljon, että he muuttivat Sawyerin sopimaan Hollowayn näyttelemistyyliin. Yunjin Kim koe-esiintyi Katen rooliin, mutta tuottajat kirjoittivat Sunin hahmon Kimille ja Jinin hahmon, jota esittää Daniel Dae Kim, hänen miehekseen. Sayid, jota esittää Naveen Andrews, ei ollut myöskään alkuperäisessä käsikirjoituksessa. Locke ja Michael kirjoitettiin myös näyttelijöille. Emilie de Ravin, joka esittää Clairea oli alun perin palkattu vain vierailevaksi näyttelijäksi. Toisella kaudella Michael Emersonin suunniteltiin esittävän Beniä (”Henry Gale”) kolmen jakson ajan. Hänen rooliaan pidennettiin ensin kahdeksaan jaksoon, ja lopulta hänet otettiin pääosanäyttelijäksi sarjan loppuun saakka.


title: Lost

text: Jaksoilla on erityinen rakenne: jokainen jakso alkaa pysähtyneellä otoksella, jota seuraa usein lähikuva jonkun sarjan hahmon silmästä. Sen jälkeen ruutuun tulee Lost-tunnus mustalle taustalle. Alkutunnuksen jälkeen kaikkien näyttelijöiden nimet esitetään ruudun alakulmassa sukunimen mukaan aakkosjärjestyksessä (joissain jaksoissa nimet tulevat kulmaan ennen alkua). Jokainen jakso sisältää tapahtumia, jotka eivät sijoitu saarelle, niin sanottuja ”takaumia” tai ”etuumia”, pääosassa olevan tarinan lisäksi. Suurin osa jaksoista loppuu jännittävään juonenkäänteeseen, joka paljastetaan sekunteja ennen kuin Lost-tunnus palaa takaisin ruutuun. Muut jaksot loppuvat loppukohtaukseen, joka yksinkertaisesti haalistuu mustaan. Erityisesti hyvin traagisten tai tunteikkaiden loppukohtausten päätteeksi Lost-tunnukseen tavallisesti liittyvä ääni on vaiennettu.


title: Lost

text: "Lostissa" on orkestraalinen taustamusiikki, jonka soittaa "Hollywood Symphony Orchestra" ja jonka on säveltänyt Michael Giacchino. Giacchino sävelsi musiikin myös moniin muihin sarjan tapahtumiin, paikkoihin ja hahmoihin. Giacchino tavoitti osan tunnuksen äänistä epätavallisilla instrumenteilla kuten hankaamalla lentokoneen rungon paloja yhteen. 21. maaliskuuta 2006 levy-yhtiö Varèse Sarabande julkaisi "Lostin" ensimmäisen tuotantokauden soundtrackin nimellä "Lost (Original Television Soundtrack)". Se sisältää täysipituiset versiot kauden suosituimmista teemoista ja tunnusmusiikeista. Varése Sarabande julkaisi "Lostin" toisen tuotantokauden musiikkia sisältävän soundtrackin 3. lokakuuta 2006, kolmannen kauden soundtrackin 6. toukokuuta 2008 ja neljännen kauden soundtrackin 11. toukokuuta 2009.


title: Lost

text: Sarjassa on myös käytetty tunnettuja pop-kappaleita. Jos pop-kappaleita soitetaan sarjassa, ne tulevat usein tietystä lähteestä, kuten Hurleyn kannettavasta cd-soittimesta, josta kuului paljon musiikkia ensimmäisen kauden aikana; muun muassa Joe Purdyn ”Wash Away”. Toisen kauden ensimmäisessä jaksossa vinyylisoittimesta kuultiin muun muassa Cass Elliotin ”Make Your Own Kind of Music”. Kolmannen kauden puolestaan aloitti Julietin soittama Petula Clarkin ”Downtown”. Kahdessa jaksossa Charlie nähdään laulamassa kadun kulmassa Oasiksen kappaletta "Wonderwall". Kolmannen kauden päätösjaksossa Jack kuuntelee Nirvanan ”Scentless Apprenticea”, ja neljännen kauden lopun parakkikohtauksessa hän kuuntelee Pixiesin kappaletta ”Gouge Away”.


title: Lost

text: "Lost" kuvattiin lähes kokonaan Oahun saarella, Havaijilla. Alkuperäiset otokset pilottijaksoon kuvattiin Mokule’ia Beachilla lähellä saaren koilliskärkeä. Myöhemmin kuvatut rantaotokset kuvattiin pohjoisrannikolla. Luolaotokset kuvattiin Xeroxin varastoissa, jotka ovat olleet tyhjillään vuoden 1999 ampumakohtauksen jäljiltä. Kohtaukset - ja kuvattiin Hawaii Film Studioilla. Useita kaupunkialueita Honolulusta käytettiin kuvauspaikkoina kaupungeille ja alueille ympäri maailmaa. Näitä olivat muun muassa Kalifornia, New York, Iowa, Miami, Etelä-Korea, Irak, Nigeria, Yhdistynyt kuningaskunta, Pariisi, Thaimaa, Berliini ja Australia. Esimerkiksi Sydneyn lentokentälle sijoittuvat kohtaukset kuvattiin Hawaii Convention Centerissä, kun taas toiseen maailmansotaan sijoittuvaa bunkkeria käytettiin Irakin tasavallan armeijan tukikohtana. Saksan talveen sijoittuvat kohtaukset kuvattiin myös tavanomaisella havaijilaisella naapurustolla, jolle oli levitetty kaikkialle jäämurskaa ja saksalaisia liikennemerkkejä. Useat kolmannen tuotantokauden viimeisen jakson otoksista kuvattiin Los Angelesissa, mukaan lukien sairaalakohtaukset joiden lavasteet lainattiin "Greyn anatomian" lavasteista.


title: Lost

text: "Lostin" satelliitti- ja kaapeliesitys on ollut uuden televisiolähetystavan edelläkävijä. Se oli yksi ensimmäisistä sarjoista, joita jaettiin iTunes Storen kautta iPodeihin. Vuoden 2005 lokakuusta lähtien uudet jaksot ovat olleet ladattavissa ABC:n esityspäivän jälkeisenä päivänä yhdysvaltalaisille katsojille. Neljännestä tuotantokaudesta lähtien "Lostin" jaksot ovat olleet saatavilla esityspäivän jälkeen Sky Onella. "Lost" oli myös yksi ensimmäisistä Saksan iTunes Storessa saatavilla olleista tv-sarjoista.


title: Lost

text:
Huhtikuussa 2006 Disney julkaisi tiedon, että "Lost" tulisi olemaan maksuttomasti jaettuna internetissä. Kokeilu, jota esitettiin vuoden 2006 toukokuusta kesäkuuhun, aiheutti hämmennystä verkoston tytäryhtiöissä, jotka pelkäsivät mainostulojen menetystä. Jaksot olivat nähtävissä vain yhdysvaltalaisille katsojille. Toukokuussa 2008 kokonaiset jaksot kausilta 1–4 olivat saatavilla HD-painoksina ABC:n nettisivujen jakelussa, mutta vain USA:n katsojille jotka käyttävät Microsoftia tai Applea. Uudet jaksot olivat saatavilla päivää alkuperäisen jaksoesityksen jälkeen. Katsojilta odotetaan viiden tai kuuden 30-sekunnin mainosten katselua, joita on tasaisesti jakson aikana. Vuonna 2009 "Lost" nimettiin kaikkein katsotuimmaksi ohjelmaksi internetissä, perustuen katsojalukuihin. 12. helmikuuta 2009 The Nielsen Company raportoi, että 1 425 miljoonaa katsojaa oli katsonut vähintään yhden jakson ABC:n nettisivuilta.
Sekä ensimmäisen että toisen kauden jaksot ovat olleet saatavilla Ison-Britannian Channel 4:n nettisivuilla. Pilottijakson voi katsoa ilmaiseksi, mutta muut jaksot maksavat yhden punnan. Palvelu on kuitenkin käytössä vain Isossa-Britanniassa. Virgin Median sivuilla on katsottavissa kaikki kolme "Lostin" ensimmäistä kautta mihin aikaan tahansa HD-julkaisuna.


title: Lost

text: "Lostin" ensimmäinen tuotantokausi julkaistiin nimellä "Lost: The Complete First Season" Yhdysvalloissa 6. syyskuuta 2005, kaksi viikkoa ennen toisen tuotantokauden alkua. Sen tuotti Buena Vista Home Entertaiment ja se sisälsi seitsemän levyä. Kaikkien jaksojen lisäksi DVD-boksi sisälsi lukuisia ekstroja kuten jaksojen kommenttiraitoja, poistettuja ja pilalle menneitä kohtauksia sekä näyttelijöiden koekuvauksia. Suomessa ensimmäinen tuotantokausi julkaistiin 7. heinäkuuta 2006. Ensimmäiset kaksi kautta julkaistiin myöhemmin Blu-ray:nä 2. lokakuuta 2009.


title: Lost

text: Toinen tuotantokausi julkaistiin nimellä "Lost: The Complete Second Season – The Extended Experience" 5. syyskuuta 2006 Yhdysvalloissa ja 23. maaliskuuta 2007 Suomessa. Ensimmäisen kauden tavoin julkaisu sisälsi samankaltaisia ekstroja, mutta erona edelliseen se sisälsi ”Lost Connections” -taulukon, joka kertoi yhteydestä hahmojen välillä.


title: Lost

text: Kolmas tuotantokausi julkaistiin nimellä "Lost: The Complete Third Season – The Unexplored Experience" DVD:nä ja Blu-ray:nä 11. joulukuuta 2007 Yhdysvalloissa, mikä tekee siitä yhden ensimmäisistä Blu-ray:nä julkaistavista televisiosarjoista. Suomessa se julkaistiin DVD:nä 25. tammikuuta 2008, mutta Blu-ray:nä vasta 11. marraskuuta 2009. Edellisten julkaisujen tavoin se sisältää samankaltaisia ekstroja.


title: Lost

text: Neljäs tuotantokausi julkaistiin nimellä "Lost: The Complete Fourth Season – The Expanded Experience" 9. joulukuuta 2008 Yhdysvalloissa sekä DVD:nä että Blu-ray:nä. Suomessa se julkaistiin DVD:nä 17. lokakuuta 2008 ja kuusi päivää myöhemmin Blu-ray:nä. Se sisälsi muista poiketen vain kuusi levyä seitsemän sijaan.


title: Lost

text: Viides tuotantokausi julkaistiin viiden levyn julkaisuna nimellä "Lost: The Complete Fifth Season – The Journey Back – The Expanded Edition" sekä DVD:nä että Blu-rayna 23. lokakuuta 2009 Suomessa ja Yhdysvalloissa vasta 8. joulukuuta 2009.


title: Lost

text: Kuudes ja viimeinen tuotantokausi julkaistiin nimellä "Lost: The Complete Sixth and Final Season" DVD:nä 24. elokuuta 2010 Yhdysvalloissa ja 6. lokakuuta 2010 Suomessa sekä Blu-rayna 15. lokakuuta 2010.


title: Lost

text: Kaikki kaudet sisältävä julkaisu julkaistiin nimellä "Lost: The Complete Collection" 26. marraskuuta 2010 Suomessa.


title: Lost

text: 324 ihmisestä, jotka olivat Oceanic Airlinesin lennolla 815, 71 on alkuperäistä selviytyjää (ja yksi koira), jotka hajaantuivat kolmeen lentokoneen osaan onnettomuudessa; koneen etuosaan, keskiosaan ja takaosaan. Aloituskausi sisälsi 14 vakituista puheroolia, tehden sarjan näyttelijäryhmästä toiseksi suurimman tällä hetkellä amerikkalaisessa televisiosarjassa "Täydellisten naisten" jälkeen. Vaikka suuri näyttelijäryhmä teki "Lostista" kalliimman tuotettavan, sen tarinasta tuli samalla joustavampi. Sarjan tuottajan Bryan Burken mukaan ”Hahmojen välillä voi olla enemmän vuorovaikutusta ja on mahdollista luoda useampia erilaisia hahmoja, useampia taustatarinoita, useampia kolmiodraamoja.”


title: Lost

text: Naveen Andrews esittää irakilaista Sayid Jarrahia. Emilie de Ravin näyttelee raskaana olevaa australialaista Claire Littletonia. Matthew Fox näyttelee levotonta kirurgia ja sankaria Jack Shephardia. Jorge Garcia Hugo ”Hurley” Reyesiä, epäonnekasta lottovoittajaa. Maggie Grace näyttelee Shannon Rutherfordia, entistä tanssin opettajaa. Ian Somerhalder näyttelee Boone Carlyleä, äitinsä hääliikkeen tytäryhtiön johtajaa ja Shannonin velipuolta. Josh Holloway näyttelee huijaria nimeltä James ”Sawyer” Ford. Yunjin Kim esittää Sun-Hwa Kwonia, vaikutusvaltaisen korealaisen bisnesmiehen ja gangsterin tytärtä, ja Daniel Dae Kim hänen miestään Jin-Soo Kwonia. Evangeline Lilly esittää liittovaltain sheriffiä pakenevaa Kate Austenia. Dominic Monaghan näyttelee ex-rocktähteä ja huumeaddiktia Charlie Pacea. Terry O’Quinn näyttelee mysteeristä John Lockea. Harold Perrineau Jr. esittää rakennustyöntekijä Michael Dawsonia, ja lapsinäyttelijä Malcolm David Kelley hänen poikaansa Walt Lloydia.


title: Lost

text: Ensimmäisten kahden tuotantokauden aikana jotkut hahmot kirjoitettiin pois sarjasta, jotta saataisiin tilaa uusille hahmoille. Boone Carlyle oli ensimmäinen päähenkilö, joka kirjoitettiin pois. Hahmo kuoli ensimmäisen kauden loppupuolella. Waltista tuli vieraileva tähti ensimmäisen kauden lopun tapahtumien jälkeen, joka esiintyy satunnaisesti toisella kaudella. Shannonin kuolema toisen kauden kahdeksannessa jaksossa teki tilaa uusille tulokkaille, Mr. Ekolle, nigerialaiselle katoliselle papille ja entiselle rikolliselle, jota näyttelee Adewale Akinnuoye-Agbaje; Ana Lucia Cortezille, lentokentän turvatarkastajalle ja entiselle poliisille, jota esittää Michelle Rodriguez; ja Libby Smithlle, kliiniselle psykologille, jota näyttelee Cynthia Watros. Ana Lucia ja Libby kirjoitettiin kuitenkin ulos sarjasta jo lähellä toisen kauden loppua.


title: Lost

text: Toisella kaudella Henry Ian Cusick sai roolin entisenä skotlantilaisena sotilaana Desmond Humena, ja Michael Emerson Ben Linuksena (tunnettiin aluksi nimellä Henry Gale), joka on Toisten korkein jäsen. Myös kolme muuta näyttelijää liittyi päänäyttelijäryhmään: Elizabeth Mitchell, lapsettomuuslääkäri ja Toinen nimeltä Juliet Burke ja Kiele Sanchez sekä Rodrigo Santoro, selviytyjäpari Nikki ja Paulo. Eko kirjoitettiin pois kolmannen tuotantokauden alussa sekä Nikki ja Paulo kauden keskellä ensimmäisessä takaumajaksossaan.


title: Lost

text: Charlie poistui sarjasta kolmannen kauden finaalissa.


title: Lost

text: Neljännellä kaudella Harold Perrineau liittyi vakionäyttelijäryhmään nyt taaskin itsetuhoisena Michael Dawsonina, joka yritti matkustaa epätoivoisesti takaisin saarelle hyvittääkseen aikaisemmat tekonsa. Perrineaun ohella muutama uusi näyttelijä liittyi sarjan näyttelijäkaartiin: Jeremy Davies hermostuneena fyysikkona, joka on kiinnostunut saaresta, Daniel Faradayna; Ken Leung sarkastisena ”haamukuiskaajana” Miles Straumena ja Rebecca Mader kovapäisenä ja määrätietoisena antropologina ja menestyksekkäänä akateemikkona Charlotte Lewisinä. Claire, joka katosi mysteerisesti kuolleen isänsä kanssa lähellä kauden loppua, ei palannut enää sarjaan yhtenä pääenkilöistä viidennelle kaudelle, mutta palaa kuudennella ja viimeisellä kaudella. Michael kirjoitettiin ulos sarjasta neljännen kauden finaalissa.


title: Lost

text: Viidennellä kaudella uusia hahmoja ei liittynyt vanhojen joukkoon, mutta useita hahmoja poistui sarjasta: Charlotte kirjoitettiin ulos sarjan alussa sekä Daniel ja Juliet myöhemmin.


title: Lost

text: Kuudennella kaudella sarjan näyttelijäkaartiin tuli useita muutoksia; Desmond ei enää kuulu sarjan päähenkilöihin, kun taas kolme aikaisempaa sivuhenkilöä jatkoi sarjassa. Näihin sisältyi mysteerinen iätön Toinen Richard Alpert (Nestor Carbonell), lentäjä Frank Lapidus (Jeff Fahey) ja Ajira Airwaysin lennon 316 selviytyjä Ilana (Zuleikha Robinson). Useita sarjan aikaisempia näyttelijöitä liittyi uudelleen päähenkilöstöön, muun muassa Ian Somerhalder, Dominic Monaghan, Rebecca Mader, Jeremy Davies, Elizabeth Mitchell, Harold Perrineau Jr. ja Cynthia Watros.


title: Lost

text: Sarjassa on vieraillut lukuisia sivuhenkilöitä. Danielle Rousseau (Mira Furlan), ranskalaisen tutkijaryhmän jäsen, joka esiintyy läpi sarjan; hän etsii tytärtään, joka myöhemmin löytyy Alex Rousseauksi (Tania Raymonde). Toisella kaudella aviopari Rose Henderson (L. Scott Caldwell) ja Bernard Nedler (Sam Anderson), jotka on erotettu saaren vastakkaisille puolille (Rose vakiohahmojen kanssa ja Bernard takaosan selviytyjiin), esitettiin takaumissa sen jälkeen kun he olivat päässeet toistensa luo. Yrityspohatta Charles Widmorella (Alan Dale) on yhteys sekä Beniin että Desmondiin: Charles palkkasi Faradayn, Starumen ja Lewisin ryhmän etsimään Beniä ja Desmond on rakastunut Charlesin tyttäreen Penelope ”Penny” Widmoreen (Sonya Walger). Toisia, saaren alkuperäisasukkaita, ovat muun muassa Tom Friendly (M. C. Gainey), Ethan Rom (William Mapother) ja Richard Alpert (Nestor Carbonell), joita kaikkia on näytetty sekä takaumissa että meneillään olevassa tarinassa. Jackin isä Christian Shephard (John Terry) on esiintynyt useiden eri hahmojen takaumissa. Neljännellä kaudella Kevin Durand esittää Martin Keamyä ja Jeff Fahey Frank Lapidusta, rahanahnetta lentäjää, jonka Widmore palkkasi löytämään saaren. Ryhmän johtaja Naomi Dorrit (Marsha Thomason) oli ensimmäinen ihminen, joka saapui saarelle Oceanicin Airlinesin lennon 815 onnettomuuden jälkeen.


title: Lost

text: Suomessa Nelonen esitti ensimmäisen tuotantokauden kevät-kesällä 2006, toisen syksystä 2006 kevääseen 2007 ja kolmannen elokuusta 2007 tammikuuhun 2008. Sarjan ensimmäinen jakso keräsi Suomessa varsin korkeat katsojaluvut, sillä avausjaksoa seurasi Nelosella 733 000 katsojaa. Toisen kauden avaustakin seurasi peräti 504 000 katsojaa. Kolmannen kauden avaus keräsi suhteellisen heikot katsojaluvut; 335 000 sarjan ollessa viikon kolmanneksi katsotuin Nelosen ohjelma. Neljännen tuotantokauden avaus keräsi 310 000 katsojaa.


title: Lost

text: Yhdysvalloissa toinen tuotantokausi päättyi 24. toukokuuta 2006, kolmas alkoi 4. lokakuuta 2006 ja loppui 23. toukokuuta 2007. Neljäs tuotantokausi käynnistyi Yhdysvalloissa 31. tammikuuta 2008 ja Suomessa 13. maaliskuuta 2008 päättyen Yhdysvalloissa 29. toukokuuta ja Suomessa 5. kesäkuuta 2008. Viidettä kautta alettiin esittää Yhdysvalloissa 21. tammikuuta 2009 ja Suomessa 5. maaliskuuta 2009.


title: Lost

text: Ensimmäinen tuotantokausi sisältää 24 jaksoa, jotka esitettiin Yhdysvalloissa keskiviikkoisin kello 20.00 alkaen 22. syyskuuta 2004, ja Suomessa 26. tammikuuta 2006 alkaen. Oceanic Airlinesin lennon 815 matkustajat joutuvat lentokoneturmassa näennäisesti asumattomalle trooppiselle saarelle, pakottaen ryhmän ventovieraita työskentelemään yhdessä pysyäkseen hengissä. Heidän selviytymistään uhkaavat kuitenkin salaperäiset jääkarhut, hahmo, joka pitää outoa ääntä viidakossa ja saaren pahansuovat alkuperäisasukkaat, jotka tunnetaan nimellä Toiset. Selviytyjät kamppailevat ranskalaisnaisen, Danielle Rousseaun kanssa, joka haaksirikkoutui saarelle yli 16 vuotta sitten, ja löytävät salaperäisen metalliluukun, joka on haudattu maahan. Selviytyjät rakentavat lautan, jolla pääsisivät pois saarelta, kun pelastajia ei ala kuulua.


title: Lost

text: Toinen tuotantokausi sisältää 23 jaksoa, joita esitettiin Pohjois-Amerikassa 21. syyskuuta 2005 alkaen ja Suomessa 31. elokuuta 2006 alkaen. Suurin osa tarinoista, jotka jatkuvat 45 päivän päästä saarelle joutumisesta, keskittyvät kasvavaan konfliktiin selviytyjien ja Toisten välillä ja jatkuvaan ristiriitaan uskon ja tieteen välillä. Kun jotkut mysteereistä ratkeavat, uusia kysymyksiä nousee esille. Uusia hahmoja tulee mukaan, mukaan lukien Oceanicin lennon 815 takaosan selviytyjät ja muut saaren asukkaat. Lisää saaren mytologiasta ja selviytyjien menneisyyksistä paljastuu. Hahmot tutkivat luukkua ja Dharma-aloitteen olemassaoloa sekä sen rahoittaja, The Hanso Foundation, paljastuu. Kun totuus "Toisista" alkaa selvitä, yksi Ocenicin lennon 815 selviytyjistä pettää muut haaksirikkoutuneet ja lentokoneturman syy paljastuu.


title: Lost

text: Kolmas tuotantokausi sisältää 22 jaksoa (yksi kaksiosainen, tuplapitkä jakso), jotka nähtiin USA:ssa ja Kanadassa 4. lokakuuta 2006 alkaen, ja Suomessa 16. elokuuta 2007 alkaen. Tarina jatkuu 67 päivää turman jälkeen. Uusia selviytyjiä ja Toisia tuodaan sarjaan kun Oceanicin selviytyjät saavat tietää lisää Toisista ja heidän historiastaan salaperäisellä saarella. Yksi Toisista ja uusista saaren asukkaista liittyy selviytyjiin, kun selviytyjät hyökkäävät Toisia vastaan. Sota Toisten ja selviytyjien välillä tulee päätökseen ja selviytyjät saavat yhteyden pelastusryhmään.


title: Lost

text: Neljännen tuotantokauden suunniteltiin sisältävän 16 jaksoa, jotka piti esittää USA:ssa ja Kanadassa 31. helmikuuta 2008 alkaen. Kirjoittajien lakon takia kausi sisälsikin vain 14 jaksoa, koostuen kahdeksasta ennen lakkoa kuvatusta jaksosta ja kuudesta lakon jälkeisestä jaksosta. Kausi esitettiin Suomessa 13. maaliskuuta 2008 alkaen. Tämä kausi keskittyy selviytyjiin ja ihmisiin "Kahana"-nimiseltä laivalta, jotka sanovat tulleensa pelastamaan saarelaiset, sekä Oceanicin kuutoset pakoon (heidän saaren jälkeistä aikaansa näytetään etuumissa).


title: Lost

text: Viides tuotantokausi alkoi Suomessa 5. maaliskuuta ja se sisältää 17 jaksoa. Oceanin kuutoset yrittävät päästä saarelle, sillä välin kun saarelle jääneet hyppivät ajassa edestakaisin. Kun Oceanin kuutoset päätyvät saarelle, he huomaavat asioiden muuttuneen.


title: Lost

text: 6. tuotantokausi alkoi Nelosella 25. helmikuuta 2010. Kausi seuraa kahta aikajanaa, joista molemmat ovat vetypommin laukaisun tuloksia. Ensimmäisessä aikajanassa, jota ABC kutsuu nimellä "flash sideways" Oceanicin lento 815 ei koskaan haaksirikkoudu. Toisessa aikajanassa selviytyjät palaavat nykyaikaan saarelle, jossa Jacob on juuri kuollut mysteerisen Savuhirviön tapattamana.


title: Lost

text: Rinnastuksena sarjan hahmojen kehitykselle, "Lostin" jaksot sisältävät lukuisia elementtejä, joita on kuvattu scifiksi tai yliluonnollisiksi kyvyiksi. Tekijät kutsuvat näitä elementtejä sarjan mytologiaksi ja fanien spekulaation pohjaksi. Sarjan elementtien joukkoon kuuluu muun muassa ”hirviö”, salaperäinen ryhmä alkuperäisasukkaita, joita selviytyjät kutsuvat "Toisiksi"; organisaatio jota kutsutaan Dharma-aloitteeksi ja joka on sijoittanut useita asemia saarelle; numerot (4, 8, 15, 16, 23 ja 42), jotka esiintyvät hahmojen menneisyyksissä, nykyisyydessä ja tulevaisuudessa; ja henkilökohtaisia suhteita tai samanaikaisuutta hahmojen välillä, mistä he eivät itse tiedä.


title: Lost

text: Sarjan sydämessä on monimutkainen ja kryptinen tarinalinja, joka synnyttää lukuisia ratkaisemattomia kysymyksiä. "Lostin" käsikirjoittajien ja tähtien, jotka usein keskustelivat fanien kanssa internetissä, innoittamina katsojat ja televisiokriitikot ovat ottaneet tavaksi pohtia saaren salaisuuksia. Pääasiassa teoriat liittyivät saaren luontoon, ”hirviön” alkuperään, Toisiin, numeroiden tarkoitukseen ja lentokoneturman sekä joidenkin henkilöiden selviämisen syyhyn. Sarjan luojat keskustelivat ja kumosivat muutamia fanien suosituimpia teorioita. Kaikkein yleisin teoria on se, että Oceanicin lennon 815 selviytyneet ovat kuolleet tai kiirastulessa, minkä J. J. Abrams kumosi. Lisäksi Lindelof kumosi spekulaatiot, että avaruusalus tai avaruusolennot vaikuttavat saaren tapahtumiin tai että kaikki nähty on jonkun mielen sisäistä kuvitelmaa. Carlton Cuse kielsi teorian, että saari on tosi-tv-ohjelma ja haaksirikkoutuneet ovat tietämättään kämppäkavereita ja Lindelof kielsi monta kertaa teorian, että hirviö on nanobottipilvi. Kuitenkin kaikki edelliset teoriat, erityisesti aikamatkustus on sisältynyt sarjaan, vaikka se kiellettiin aikaisemmin.


title: Lost

text: Sarjassa on muutamia toistuvia aineksia, joilla sinänsä ei ole suoranaista vaikutusta tarinaan, mutta jotka lisäävät siihen kirjallisen ja filosofisen viitekehyksen. Näitä elementtejä ovat mustan ja valkoisen värin toistuminen, joka kuvastaa hahmojen ja tilanteiden kaksinaisuutta, sekä lähes kaikkien hahmojen, erityisesti Katen, kapinallisuutta; perheiden toimimattomuutta, erityisesti useiden hahmojen isien vähäinen osuus, lähes kaikkien hahmojen elämässä; viittauksia maailmanloppuun, muun muassa Desmond painamassa nappia estääkseen maailmanlopun ja DHARMA-projektin tavoite muuttaa Valenzetti Equatonin parametri ja estää ihmisyyden loppu; sattuma vs. usko, joka heijastuu parhaiten Locken ja herra Ekon vastakkainasettelussa; tieteen ja uskon konflikti, joka näkyy Jackin ja Locken välisessä ”köydenvedossa” johtajuudesta; ja viittaukset lukuisiin kirjallisiin teoksiin, muun muassa maininnat ja keskustelu tietyistä kirjoista. Sarjassa on myös useita vihjeitä hahmojen nimien liittymisestä tunnettuihin historiallisiin ajattelijoihin ja kirjailijoihin, kuten John Locke (filosofin mukaan) ja hänen salanimensä Jeremy Bentham (filosofin mukaan), Danielle Rousseau (filosofi Jean-Jacques Rousseaun mukaan), Desmond Hume (filosofi David Humen mukaan), Juliet Burke (filosofi Edmund Burken mukaan), Mikhail Bakunin (filosofi Mihail Bakuninin mukaan), Daniel Faraday (fyysikko Michael Faradayn mukaan), George Minkowski (matemaatikko Hermann Minkowskin mukaan), Richard Alpert (hengellisen opettajan Ram Dassin alkuperäinen nimi) ja Charlotte Staples Lewis (kirjailija C. S. Lewisin mukaan).


title: Harjun seurakunta

text: Harjun seurakunta on Tampereella toimiva evankelis-luterilainen seurakunta. Seurakunta kuuluu Tampereen seurakuntayhtymään. Harjun seurakunta on Tampereen toiseksi suurin seurakunta, käsittäen koko läntisen Tampereen Pispalaa myöten, joka on seurakunnan itäinen raja. Vuoden 2013 alussa seurakuntaan kuului 31 908 jäsentä. Seurakunnan kirkkoherrana on vuodesta 2005 lähtien toiminut Veli-Pekka Järvinen.


title: Harjun seurakunta

text: Vuonna 1639 Harjun kappeli erotettiin Pirkkalan emäseurakunnasta. Uuteen seurakuntaan kuuluivat Pyhäjärven pohjoispuoliset kylät Pispalasta Villilään, Harjuntausta (Lielahti lähikylineen) ja Peräkunta eli nykyinen Ylöjärvi. Harjun kappeli jakoi kappalaisen yhdessä Ylöjärven kappelin kanssa. Kappalainen asui harjussa mutta hänellä oli apulainen, jonka asuinpaikka oli Ylöjärvi.


title: Harjun seurakunta

text: Sekä kappeliseurakunnan että kirkon tiedetään olleen olemassa jo vuonna 1639.


title: Harjun seurakunta

text: Kappeliseurakunnastaan huolimatta harjulaiset olivat velvollisia osallistumaan emäseurakunnan kirkon ylläpitoon. Oma kirkko nousi Tohlopin kylään, maantien varteen ja markkinapaikan tuntumaan. Nykyisen Nokiantien varressa Raholassa olevalla kirkonpaikalla pidetään juhannusjumalanpalvelus ulkosalla kirkon peruskivien ja 1700-luvulla rakennetun Gadd-suvun hautakappelin vieressä.


title: Harjun seurakunta

text: Vuodet 1708–1749 olivat Harjun kappelin loistoaikaa, kunnes Ylöjärvi itsenäistyi kappeliseurakunnaksi ja Pirkkalan uusi kirkko päätettiin rakentaa Nokialle, jolloin vuonna 1839 päätettiin Harjun kappelin lakkauttamisesta. Pahoin rappeutunut kirkko purettiin, ja sen hirsistä rakennettiin koulu hautausmaan laitaan. Harjulaisten pääasialliseksi kirkoksi tuli Nokian kirkko.


title: Harjun seurakunta

text: Pispalalaiset kaipasivat omaa kirkkoa, jonka suunnittelijaksi valittiin arkkitehti Wivi Lönn, ja Pispalan rukoushuone valmistui 1908.


title: Harjun seurakunta

text: Tampereen kaupunkiin Harjun alue Lielahtea lukuun ottamatta liitettiin 1937 ja samalla perustettiin Harjun seurakunta. Lielahtelaisista tuli alueliitoksen myötä harjulaisia 1950.


title: Harjun seurakunta

text: Rukoushuone korjattiin arkkitehti Bertel Strömmerin suunnitelman mukaan ja kirkon yhteyteen rakennettiin myös kellotapuli.


title: Harjun seurakunta

text: Seurakunnassa on kolme kirkkoa.


title: Harjun seurakunta

text: Kun Pispalan puinen kirkko paloi kynttilänpäivänä 1968, päätettiin rakentaa uusi kirkko 1949 valmistuneen arkkitehti Bertel Strömmerin piirtämän seurakuntatalon laajennukseksi. Vuonna 1971 valmistunut kirkko sijaitsee seurakuntatalon takana, ja sen on suunnitellut arkkitehti Jaakko Ilveskoski.


title: Harjun seurakunta

text: Kirkon sisätilaa hallitsevat puinen keskiaikainen ristiinnaulitunkuva ja taidokkain puuleikkauksin koristeltu saarnastuoli, johon on merkitty vuosiluku 1660, jotka olivat jo Harjun kappelikirkossa (1639–1858).


title: Harjun seurakunta

text: Vuonna 2011 Pispalan kirkossa otetaan käyttöön Gottfried Silbermann -tyyliset barokkiurut, jotka on rakentanut Urkurakentamo Martti Porthan. Niissä on 23 äänikertaa.


title: Harjun seurakunta

text: Lielahti kuului vuoteen 1950 asti Ylöjärveen. Harjuun liittymisen jälkeen Enqvistin tehtaalta ostetulle tontille rakennettiin punatiilinen, arkkitehti Pentti Turusen suunnittelema seurakuntatalo, jonka sisätilan valoisaan kauneuteen ihastuneena piispa Eelis Gulin vihki tilan kirkoksi huhtikuussa 1961.


title: Harjun seurakunta

text: Arkkitehti Olavi Suvitien suunnittelema kirkko vihittiin käyttöönsä helluntaina 1978. Hajanainen, 30 000 asukkaan Harjun seurakunta sai kipeästi tarvitsemansa monipuolisen toimintapisteen keskelle Tesoman lähiötä. Ennen tätä seurakuntalaiset käyttivät Pispalan kirkkoa, jonne Tesomalta on matkaa viitisen kilometriä itään.


title: Harjun seurakunta

text: 1980-luvun ilmiöitä Harjussa olivat mm. Via Dolorosan, elämyksellisen Kristuksen kärsimystien syntyminen Tesoman kirkkoon. Kulkue kiertää kirkon sisätiloissa.


title: Harjun seurakunta

text: Harjun evankelis-luterilainen seurakunta osallistuu mm. asunnottomien yöhön 17. lokakuuta.


title: Jean Todt

text: Jean Todt (s. 25. helmikuuta 1946 Pierrefort, Ranska) on ranskalainen autourheiluvaikuttaja ja nykyinen FIA:n puheenjohtaja. Hän on myös toiminut Peugeot'n rallitallin ja Ferrarin Formula 1 -tallien päällikkönä (vuodet 1993–2007). Hän toimi myös lyhyen ajan Ferrarin toimitusjohtajana. Vuoden 2008 Todt toimi Ferrarin F1-tallin neuvonantajana.


title: Jean Todt

text: Jean Todt aloitti autourheilu-uransa rallin maailmassa. Hän toimi kymmenen vuoden ajan kartanlukijana useille suomalaisille kuljettajille (Timo Mäkinen, Rauno Aaltonen ja Hannu Mikkola) vuoteen 1981 asti. Tämän jälkeen hän siirtyi johtotehtäviin Peugeot'n rallitalliin. Hänen komentonsa alaisena Peugeot voitti rallin maailmanmestaruudet vuosina 1985 ja 1986. B-ryhmän autojen kieltämisen jälkeen Peugeot siirtyi Todtin johdolla maastoralleihin käyttäen Peugeot 205 Turbo 16 -mallia pohjana. Maastoralleista vetäytymisen jälkeen Peugeot siirtyi prototyyppien MM-sarjaan 905-mallillaan. Tältä ajalta sen saavutuksiin kuuluu muun muassa Le Mansin 24 tunnin ajon voitot vuosina 1992 ja 1993, joista jälkimmäisenä Peugeotin onnistui valloittaa kolme ensimmäistä sijaa.


title: Jean Todt

text: Ferrari oli Todtin liityttyä talliin kriisissä, sillä se oli voittanut kuljettajien mestaruuden viimeksi vuonna , kun Jody Scheckter oli ajanut mestaruuteen tallin autolla. Todt alkoi uudistaa Ferrarin italialaista ilmapiiriä kansainvälisemmäksi ja palkkasi talliin huippunimiä maailmanmestaruuksia voittaneesta Benetton-tallista. Sieltä Ferrarille siirtyivät kaksinkertainen maailmanmestari Michael Schumacher ja tallin tekninen johtaja Ross Brawn. Yhteistyö tuotti hedelmää, kun Ferrari hallitsi valmistajien sarjaa voittamalla mestaruudet kausina –. Kaiken lisäksi Schumacher voitti kuljettajien mestaruudet kausina –2004. Lokakuussa 2006 Todt nimitettiin Ferrarin toimitusjohtajaksi, mutta hän jatkoi yhä tallipäällikön tehtävissä kauden loppuun. Todtin viimeinen kausi tallipäällikkönä päättyi menestyksekkäästi, kun Ferrari voitti valmistajien ja sen kuljettaja Kimi Räikkönen kuljettajien mestaruuden.


title: Jean Todt

text: Huhtikuussa 2009 Jean Todt ilmoitti asettuvansa ehdolle FIA:n presidentti Max Mosleyn seuraajaksi. Lokakuussa pidetyissä FIA:n puheenjohtajavaaleissa hän voitti Ari Vatasen äänin 135-49 ja tuli valituksi FIA:n puheenjohtajaksi. Hänet on uudelleenvalittu nelivuotiskautiseksi puheenjohtajaksi kahdesti (vuosina 2013 ja 2017).


title: Jean Todt

text: Jean Todt on toiminut myös elokuvien parissa, mm. esiintymällä elokuvassa Asterix olympialaisissa, jossa hän näytteli Michael Schumacherin roolihahmon Schumixin hevosvaljakon tallipäällikköä. Lisäksi Todt on kihloissa näyttelijä Michelle Yeohin kanssa. Hän toimi myös apulaistuottajana elokuvassa The Lady, jossa Yeoh näytteli päähenkilöä myanmarilaista kansalaisaktivistia Aung San Suu Kyitä.


title: Pietari I

text: Pietari I on ollut seuraavien hallitsijoiden nimi:


title: Tyrannion

text: Tyrannion Amisoslainen (ensimmäinen vuosisata eaa.) oli kreikkalainen grammaatikko ja kirjailija. Hän oli kotoisin Amisoksesta.


title: Tyrannion

text: Tyrannion oli Hestiaios Amisoslaisen oppilas. Hänen alkuperäinen nimensä oli Theofrastos, mutta hänen kerrotaan saaneen uuden tyranniuteen viittaavan nimensä opettajaltaan, koska hän pyrki hallitsemaan muita oppilaita. Myöhemmin hän opiskeli Dionysios Traakialaisen alaisuudessa Rodoksella.


title: Tyrannion

text: Tyrannion joutui Murenan ja Luculluksen vangiksi Pontoksen rannikolla vuonna 72 eaa. Mithridateen häviön jälkeen. Hän päätyi Roomaan, ja perusti suuren kirjaston. Kirjasto oli peräisin Apellikon Teoslaiselta, jonka kirjaston Sulla oli tuonut Roomaan. "Sudan" mukaan kirjastossa olisi ollut yli 30 000 teosta.


title: Tyrannion

text: Apellikonin kirjaston joukossa oli myös huomattava joukko Aristoteleen teoksia. Tyrannion oli aristoteelikko tai tämän filosofian ystävä ("filaristotelês"), ja näin ensimmäisiä henkilöitä, joka kokosi Aristoteleen teoksia. Tämän jälkeen varsinaisen työn teosten kokoamisessa ja järjestämisessä teki Andronikos Rhodoslainen Tyrannioksen toimittamasta materiaalista.


title: Tyrannion

text: Tyrannion perusti myös koulun Ciceroiden taloon, ja toimi muun muassa Ciceron ja tämän veljen opettajana. Myös Strabon on maininnut Tyrannionin yhdeksi opettajakseen erityisesti maantieteen alalla.


title: Tšerkasyn alue

text: Tšerkasyn alue () on Ukrainan keskiosassa sijaitseva hallinnollinen alue. Alueen hallinnollinen keskus on Tšerkasy.


title: Tšerkasyn alue

text: Tšerkasyn alue rajoittuu lännessä Vinnytsjan, pohjoisessa Kiovan, idässä Pultavan ja etelässä Kirovohradin alueeseen. Alueen läpi virtaa Dnepr, johon padottuja, osin Tšerkasyn alueella sijaitsevia tekojärviä ovat pohjoisosan Kanivin tekojärvi ja itäosan Krementšukin tekojärvi.


title: Tšerkasyn alue

text: Tšerkasyn alue oli vuonna 2012 jaettu 20 piiriin (raion) ja kuuteen alueellisesti merkittävään kuntatason kaupunkiin. Kaikkiaan alueella oli 16 kaupunkia, 15 kaupunkityyppistä asutustaajamaa ja 824 kylää. Alueen suurimmat, yli 30 000 asukkaan kaupungit ja niiden asukasluvut (vuoden 2013 alun arvio) olivat: Tšerkasy (285 605 as.), Uman (87 111 as.) ja Smila (68 636 as.). Pienempiä, mutta yli 15 000 asukkaan kaupunkeja ovat Zolotonoša (Золотоноша, 28 371 as.), Kaniv (25 558 as.), Korsun-Ševtšenkivskyi (Корсунь-Шевченківський, 18 655 as.), Zvenyhorodka (Звенигородка, 17 958 as.), Špola (Шпола, 17 806 as.) ja Vatutine (Ватутіне, 17 563 as.).


title: Tšerkasyn alue

text: Alueen asukasluvun tilastoitiin vuoden 2012 alussa olevan 1 277 300. Väestöstä 56,2 prosenttia asui tuolloin kaupungeissa tai kaupunkityyppisissä taajamissa.


title: Tšernihivin alue

text: Tšernihivin alue ( tai Чернігівщина, "Tšernihivštšina") on vajaan 1,1 miljoonan asukkaan hallinnollinen alue Ukrainan pohjoisosassa. Alueen hallinnollinen keskus on 296 000 asukkaan Tšernihiv.


title: Tšernihivin alue

text: Tšernihivin alue rajoittuu idässä Sumyn, etelässä Pultavan ja lounaassa Kiovan alueeseen. Luoteisnaapurina on Valko-Venäjän Homelin alue ja pohjoisessa Venäjän Brjanskin alue.


title: Tšernihivin alue

text: Tšernihivin alue on tärkeä rauta- ja maantieliikenteen kauttakulkureitti: sen kautta kulkevat tärkeimmät valtatiet ja radat Moskovasta, Pietarista ja Minskistä Kiovaan.


title: Tšernihivin alue

text:
Tšernihivissä on arkeologisia löytöjä yli 2 000 vuotta vanhasta asutuksesta.
Tšernihivin ja Novhorod-Siverskyin kaupungit mainitaan historiallisissa dokumenteissa myös Kiovan Venäjän aikana. Tuolloin Tšernihiv oli omana ruhtinaskuntanaan Kiovan jälkeen valtakunnan tärkeimpiä kaupunkeja.


title: Tšernihivin alue

text: Tšernihivin alueella oli vuoden 2014 alussa 22 kuntapiiriä (pайон) ja 3 suoraan alueen alaista kaupunkialuetta (міст обласного значення). Piirien alaisuudessa on lisäksi 13 kaupunkia, 29 kaupunkityyppistä taajamaa ja 1 485 kylää tai muuta asuttua paikkaa.


title: Tšernihivin alue

text: Oheisessa taulukossa on lueteltu aluehallinnon alaiset piirit asukaslukuineen ja hallintopaikkoineen (kaupunki tai kaupunkityyppinen taajama; ). Kolmea suurinta kaupunkia (Tšernihiv, Nižyn ja Pryluky) ovat sekä aluehallinnon alaisia yksiköitä että toimivat ympäröivän piirin hallintokeskuksina:


title: Tšernihivin alue

text: Tšernihivin alueen sisälle jää enklaavina siihen kuulumaton Slavutytš, joka rakennettiin vuosina 1986-1988 Tšernobylin ydinvoimalaonnettomuuden jälkeen saastuneelta alueelta evakuoitujen ihmisten asuinpaikaksi, mutta joka kaupunki kuuluu hallinnollisesti Kiovan alueeseen.


title: Tšernihivin alue

text: Tšernihivin alueen osuus Ukrainan vuoden 2011 BKT:stä oli 1,6 prosenttia eli 21,165 miljardia Ukrainan hryvniaa (UAH) tai vuoden lopun virallisella vaihtokurssilla 2,06 miljardia euroa. Jokaista alueen asukasta kohti kansantuotetta syntyi yhteensä 19 357 UAH eli 1 880 euroa. Tämä oli 68 prosenttia Ukrainan keskiarvosta. Vuonna 2013 keskimääräinen kuukausipalkka oli alueella eurooppalaisin alhainen 2 504 UAH tai 243 euroa, mikä oli alle Ukrainan keskiarvon (296 euroa).


title: Kuninkaantie

text: Kuninkaantie () on vanha postireitti Norjan Bergenistä Atlantin rannikolta Oslon ja Tukholman kautta Maarianhaminaan, edelleen Saaristomeren kautta Turkuun ja Etelä-Suomen halki Viipuriin ja Suomenlahden perukkaan Pietariin asti. Suomessa tien osuutta Turusta Viipuriin on vanhastaan nimitetty Suureksi Rantatieksi tai Aliseksi Viipurintieksi. Tie on valtakunnallisesti merkittävä rakennettu kulttuuriympäristö. Turun ja Tukholman välistä osuutta taas kutsutaan Suureksi Postitieksi.


title: Kuninkaantie

text: Kruunun perustama hollikyyditysjärjestelmä 1734 yhdisti valtakunnan kuninkaantiellä. Majatalojen ja kestikievareiden tehtäväksi oli määrätty majoituksen ja ylläpidon lisäksi postin ja asiakkaiden kyydittäminen seuraavaan majataloon. Kun hevoset eivät riittäneet, maatilat velvoitettiin toimittamaan miehiä ja hevosia kievareihin. Sen ajan lain mukaan kaikki ne vieraat, jotka pystyivät maksamaan yöpymisestään, oli pakko ottaa vastaan. Kestikievareita tuli olla tienvarsilla kahden peninkulman (noin 20 km) välein ja ne muodostivat verkoston. Talvisin kestikievarien käyttämät tiet merkittiin havuilla. Kun valtio lopetti majataloilta kestitysvaatimukset, luovuttiin yleisesti koko maassa majatalo-nimikkeestä ja tilalle tulivat matkustajakodit. Kuninkaantien varrella voi edelleenkin poiketa joihinkin vielä toiminnassa olevaan matkustajakotiin tai kievarimuseoon.


title: Kuninkaantie

text: Tietä ovat 1300-luvulta saakka kulkeneet kuninkaat ja heidän kuriirinsa, piispat ja porvarit, taiteilijat ja armeijat. Tie on yhdistänyt Ruotsin suurvallan läntiset ja itäiset alueet toisiinsa. Tien varrelle syntyi kartanoita, maatiloja, majataloja, krouveja ja kestikievareita, jotka majoittivat ja kestitsivät Kuninkaantien kulkijoita. Aatelissukujen kartanolinnoissa yöpyivät niin Ruotsin kuninkaat kuin Venäjän tsaaritkin.


title: Kuninkaantie

text: Alkuperäisen Suuren rantatien linjaus on vielä osittain käytössä, mutta vain harvoissa kohdissa nykyiset valtatiet enää kulkevat vanhan tielinjauksen kohdalla. Jotkin osuudet Rantatiestä on nykyisin luokiteltu seututeiksi, toiset yhdys- tai paikallisteiksi, mutta paikoitellen vanha tielinjaus on kokonaan katkaistu. Joillakin osuuksilla vanha Rantatien reitti on edelleen käytössä, mutta matkailussa Kuninkaantieksi on merkitty uudempi, jopa 1900-luvun lopulta peräisin oleva tielinjaus, koska matkailuliikennettä ei voida ohjata yksityisteille.


title: Kuninkaantie

text: Museotieksi on otettu kaksi osuutta Suuresta Rantatiestä: Fagervikintie ja Tallimäki–Virojoki-tie. Museosillat Rantatien vanhalla linjauksella ovat Halikon vanha silta, Espoon kartanon Sågbron silta, Savukosken silta ja Salmen silta.


title: Kuninkaantie

text: Suomen matkailumarkkinoinnissa tie alkaa Turusta. Tie on ollut merkitty ruskein kilvin, joissa on ollut kultaisen kruunun kuva sekä suuremmissa kilvissä myös teksti "Kuninkaantie". Karjaalta itään, Kirkkonummelle, tie haarautuu kulkemaan sekä Inkoon että Siuntion kautta. Kuninkaantie on matkailutienä rekisteröity tavaramerkki, jonka omistaja Uudenmaan liitto on ollut vastuussa myös Kuninkaantie-kilvistä koko reitillä Turusta Virolahdelle. Syksyllä 2016 liitto päätti poistattaa kaikki kilvet kustannussyistä.


title: Kuninkaantie

text:
Turussa Kuninkaantie alkaa vanhan raatihuoneen nurkalta. Sieltä se jatkuu reittiä
Karjakatu - Karjatulli - Ryövärinvaha (kiveä siirretty 14.5m) - Piispanristi ei tiessä kiinni - Nykytien pohjoispuolella Viipurintie - Nykytien eteläpuolella Tuorlantie ja kartano - Turku-Viipuritietä pätkä ja nykytien yli Runkoon - Vanha Viipurintie - Rungon kestikievari - Vanha kivisilta ennen rautatietä - Rungontie - Hadvalantie - Piikkiön kirkko - Makarlantie - Vanha Makarlantie - Tammisilta (Arrois) - Paimiontie - Vuohimäentie - Veikkarintie - Moisio - Vanha turuntie - Paimionjoki - Sillankorvan talo - Pappila tien pohjoispuolella - Vistantie - Paimion kirkko Vistan kylässä - Pakurlan ja Rekottilan kylät Vistan tien varrella - Kevolantie - Kevolan kylä - Pitkäportaantie - Anttilan kylä - Turuntie 2351 - Silvolan kylä - Hajalan kylä (Trömperin kestikievarimuseo) - Häntälän kestikievari (Häntäläntien risteys) - Tunilan tila - Rikalan kylä - Halikonjoki - Halikon kirkko - 200m kirkosta Majalan kestikievari - Halikontie - Mariankatu - Turuntie - Kestikievari - Salonjoki - Horninkatu - Havunkatu - Usekelankirkkotie - Hakostaron muinaislinna ja kestikievari - Hakostaron katu - Ylhäistentie - Perniöntie (52) - Pohjankylä - Yliskylä (Överby) - Salontie - Hämeenkylä - Perniön joki - Perniön kirkko ja pappila - Haarlan kartano ja kestikievari - Lupajantie - Alhomäentie - Latokartanontie - Latokartano (Kuninkaankartano) - Kiskonjoki (Silta hävinnyt) - Maakuntarajasta vasemmalle Hultan kylä - Svenskby - Västankär - Olsbölentie - Olsbölen kartano - Vikstrandintie - Kuninkaantie (111) - Lill-Vik - Undermalm - Fastarby - Svedjekulla - Persbölen kylä - Skitinbäck (Nygård) - Björsby - Vanha Turuntie - Klaus Flemingin kivi - Pohjan vanha lukkarintalo - Pohjan kirkko - Pohjan kuru - Billnäsin puistotie - Skaffwestan koski = Skawastadhe (Pinjainen) - Vasarasepäntie - Maasilta - Kroggård.


title: Kuninkaantie

text: Törvessillantie(1103) - Grabbacka - Fagernäs (risteys Raaseporiin) - Fagervikintie (1050) - Fagervikin ruukki - Inkoon kirkko - (Suurkirkontie) - Dalsby - Hofgårdin säteri - Österkulla - Innanbäck - (tie 51) - Stubböle - Prålsbacka - Furuborgintie - Degerbyn kirkko - Billskog (kestikievari) - Sunnanvik - Läntinen kuninkaantie.


title: Kuninkaantie

text: Sannäsintie - Mjölbolsta (Nyby) - Sannäs - Högbenin kartano - (25) - Mustion-Inkoon tien risteys - Kirkniemen kartano - 25–112 risteyksen kohdalla vanha tielinja on 25-tien pohjoispuolella nimellä Kuninkaantie - Kyrkstadin risti - Lappersintie - Kockis - Gårdskulla - Grönkulla - Västerby - Bollstad - Sjundbyn kartano - Sunnanvik.


title: Kuninkaantie

text: Sköldvikin kartano - Rånäsin kartano - Pikkalan silta - Itäinen kuninkaantie - Fågelvik - Böle - Överbyn kartano ja kestikievari - Ragvaldsin tila - Kuninkaantie - Kirkon eteläpuolelta - Kirkkotallintie - Korkkullan nimismiestalo - Vanha rantatie - Jolkbyn mäet - Jorvas - Sundsbergin kartano - Luoma - Masalantie - Mankki - Mankintie - Finnsinmäki - Finnsintie - Mankinjoen silta - Espoon kartano - Gumbölenjoen silta - Kuninkaankartanontie - Erik Bassen tie - Galgbacken (hirsipuumäki) - Hansatie – iso maantie - Pitäjänportti - Kirkon kierto pohjoisen puolelta - Lehtimäentie - Lövkulla - Bembölen kestikievari - Haara Helsinkiin


title: Kuninkaantie

text: Keskiaikainen Kuninkaantie on vanhempi kuin Helsinki eikä alkuperäinen tielinjaus kulje Helsingin kautta. Pääkaupunkiseudulla se kulki pitkän matkan jokseenkin lähellä nykyistä Kehä III:ta, Kirkkonummen Jorvaksesta Vantaan Hakkilaan saakka. Helsingistä länteen johtavan Länsiväylän edeltäjä, 1930-luvulla rakennettu Jorvaksentie, päättyikin alkujaan lännessä juuri Jorvakseen, jossa se liittyi vanhaan päätiehen.


title: Kuninkaantie

text: Jorvaksesta vanha Kuninkaantie jatkui koilliseen, Espoon kartanon ohi sekä Kauklahden ja Espoon kirkonkylän kautta Bemböleen, joka on vanha teiden risteyspaikka. Tällä välillä tien eri osuuksilla on nykyisin nimet Mankintie, Finnsinmäki, Finnsintie, Kuninkaankartanontie, Erik Bassen tie, Hansatie, Iso Maantie, Pitäjänportti, Pappilantie, Kirkonmäentie, Lehtimäentie, Espoontie ja Ylä-Lommilantie. Tien varrella sijaitsevat muun muassa Espoon kartano ja Espoon tuomiokirkko.


title: Kuninkaantie

text: Jo Helsingin perustamisen jälkeen vanhan Kuninkaantien osuus Bembölestä Hakkilaan jäi sivutieksi. Parin kilometrin osuus Bembölestä Träskändan kartanolle on nykyisin virallisestikin nimeltään Kuninkaantie. Kartanon puistossa vanhan tien kohdalla on nykyisin vain kapea puistokäytävä. Järvenperästä vanha tie jatkui Pitkäjärven kaakkoisrantaa pitkin, nykyistä Kolkekankaantietä, Pitkäjärventietä, Pitkäjärvenrantaa ja Jupperintietä pitkin Vantaan rajalle. Vantaan puolella Ainontie ja länsiosa Martinkyläntietä noudattavat vanhaa Kuninkaantien linjausta (mm. Linnaisten kartano ja Hämeenkylän kartano). Martinlaakson tienoilla se on nykyisin osittain kokonaan poissa käytöstä ja jäänyt tonttien alle. Vantaanjoen itäpuolella tie on nykyisinkin käytössä, ja joen vartta pitkin kulkeva noin kahden kilometrin pituinen osa on nimeltäänkin Kuninkaantie. Vanta tielinjaus jatkui nykyistä Ylästöntietä pitkin Helsingin pitäjän kirkonkylään (mm. Backaksen kartano, Pyhän Laurin kirkko) ja sieltä edelleen Tikkurilan kautta nykyistä Kuriiritietä ja Tikkurilantietä pitkin Hakkilaan. Hakkilassa siihen yhtyi toinen vanha Helsinkiin johtava tie, nykyistä Lahdenväylää myötäilevä Vanha Porvoontie. Tästä liittymäkohdasta Kuninkaantie jatkui edelleen, nykyisin yhä suurelta osin Vanhan Porvoontien nimisenä, Kuninkaanmäen ja Sipoon kirkonkylän kautta Porvooseen.


title: Kuninkaantie

text: Kun Helsinki perustettiin, rakennettiin Kuninkaantieltä kaksi kaupunkiin johtanutta haaratietä. Tällöin Bembölen ja Hakkilan välinen osuus vanhaa Kuninkaantietä jäi kaupungin ohittavaksi sivutieksi. Kaksi kertaa tämä tieosuus yritettiin sulkeakin yleiseltä liikenteeltä, siinä kuitenkaan täysin onnistumatta. Ensimmäisen kerran näin tehtiin Helsingin porvarien toivomuksesta 1680-luvulla, koska he katsoivat kauppansa kärsivän, jos maitse matkustavat kiertävät kaupungin. Toisen kerran näin tehtiin Kustaa III:n aikana vuonna 1772. Kummallakin kerralla tie kuitenkin määrättiin edelleen kunnossapidettäväksi, sillä sotilaat käyttivät sitä edelleen.


title: Kuninkaantie

text: Tikkurilantien ja Vanhan Porvoontien risteyksestä itään vanha Kuninkaantie jatkui reittiä Vanha Porvoontie - Brudbrinken - Jokivarrentie - Kuninkaantie - Labbaksen talo - Båskis kestikievari - Sipoon kirkko - Iso kylätie - Nikkiläntie - Ollkärrintie - Savijärven kartanon puistokujan risteys - Vanha kuninkaantie (1531) - Götankivi - Anttilan kylä - Veckkosken kylä - Boen kartano (Högvalla) - Drägsbyn kartano - Näsen kartano - Läntinen mannerheiminväylä - Porvoon joki - Kirkon eteläpuolelta Kulmakuja suljettiin 1672 - 1777 alkaen Vanhaa kuninkaantietä Pappilantullin kautta kirkon pohjoispuolelta - Galgbackantie - Skarpensintie - Loviisantie - Vadetintie (kahlaamo) - Ilolanjoki - Postimäki - Vanha Viipurintie - Kristineborgintie - Byahemintie - Bergby - Vanha Viipurintie (Koskenkylä) - Ruukki - Ruukintie - tie hävinnyt - Agricolantie - Pernajantie - Pernajan kirkko - Baijarsin kestikievari - Pellaksentie - Sarvilahti - Krouvintie - Degerby (1752 Loviisa) - Porvoonkatu - Itäinen tullikatu - Kuhlefeltinkatu - Rosen ja Ungern bastionit - Vanha Viipurintie - Tesjoki - Viipurintie - Skogbyntie - Holmgårdintie - Vanha Wiipurintie - Myllykylän kestikievari - Ahvenkoski - Germundön saari - Pyhtäänkuja - Pyhtääntien silta - Pyhtään kirkko - Länsikyläntie - Länsikylä - Kuppis (Siltakylä) - Sutelantie - Kyminkartano - Korkeakoski - Neuvoton - Helsingintien pohjoispuolella mutkitteleva metsätie - Summan kartano - Summantie - Vanha Viipurintie - Salmenvirrantie - Salmenkylän nimismiestalo - Mannerheimintie - Hamina - Museotie (3513) - Vilniemen kartano - Rakila -pistoolikivet - Mäntlahti - Sydänkylä - Klamila - Ravijoki - Pyterlahti - Virojoki - E18 - Säkkijärvi (Kondratjevo) - Vilajoki nimismiestalo - Tervajoki (Seleznevo) - Monreposin kartano - Viipurin linna .


title: Liber Chronicarum

text: Liber Chronicarum ("Kronikkojen kirja") eli Nürnbergin kronikka on yksi hienostuneimpia ja parhaiten dokumentoituja varhaisia painettuja kirjoja eli inkunaabeleita. Teos on kuvitettu maailmanhistoria. Se painettiin ensimmäisen kerran latinaksi kesäkuussa 1493, ja pian saman vuoden joulukuussa saksaksi. Teos painettiin Nürnbergissä. Teoksen kirjoittaja on Hartmann Schedel, ja Georg Alt oli vastuussa saksankielisestä käännöksestä. Albrecht Dürer todennäköisesti teki joitakin kirjan puupiirroksista.


title: Liber Chronicarum

text: Tutkijat ovat arvioineet, että kirjasta julkaistiin noin 1400-1500 latinankielistä ja noin 700-1000 saksankielistä kopiota. Vuodelta 1509 säilynyt dokumentti mainitsee, että teoksesta oli myymättä 539 latinankielistä ja 60 saksankielistä kappaletta. Nykyaikaan teoksia on säilynyt noin 400 latinankielistä ja 300 saksankielistä kappaletta.


title: Liber Chronicarum

text: Keskiaikaisen käytännön mukaan kirjalla ei ollut varsinaista nimeä ja nimilehteä. Oppineet kutsuvat teosta yleisesti nimellä "Liber Chronicarum", sillä nimi esiintyy latinankielisen version hakemiston alussa. Monilla kielillä teoksesta käytetään nimeä "Nürnbergin kronikka" (esimerkiksi ) painopaikan mukaan. Saksaksi teosta kutsutaan nimellä "Die Schedelsche Weltchronik" kirjoittajan mukaan.


title: Kiihdytinreaktori

text: Kiihdytinreaktori eli ADS () on teoriassa toimiva ydinvoimalaratkaisu korkea-aktiivisen ydinjätteen hävittämiseksi, ja käyttämiseksi energiantuotannossa. Tavanomaisiin ydinvoimaloihin soveltumattomien radioaktiivisten raskaiden atomien isotooppien ytimet kyetään teoriassa käyttämään energian hallittuun tuottamiseen käyttämällä neutronisäteilyä reaktion alkuun saattamisessa. Turvallisuusnäkökohtiakin on jossain määrin selvitetty. Teoria ja osa teknisistä ratkaisuista on kehitetty CERNissä viime vuosikymmenten aikana (1990-). Yhtäkään tämäntyyppistä reaktoria ei ole vielä (2005 mennessä) toiminnassa.


title: SECU

text: SECU (Stora Enso Cargo Unit) on suuri kontin kaltainen tavaroiden kuljetuksessa käytettävä suuryksikkö. Tämän suuren metallilaatikon sisälle kuormatut tavarat siirtyvät siinä ilman välilastauksia paikasta toiseen. Sen alaosa muistuttaa lauttavaunua ja yläosa oikein suurta konttia.


title: SECU

text: SECU ei ole kontin ja vaihtokorin lailla maailmanlaajuisesti käytettävä, koko kuljetusketjuun soveltuva yksikkö. Se on suunniteltu paperirullien kuljettamiseen yhden yrityksen tarpeita varten. Vaikka niillä tuodaan paluukuljetuksena esimerkiksi Venäjälle vietäviä autoja, niin SECUja käyttävää kuljetusjärjestelmää voi pitää suljettuna muilta käyttäjiltä. Näitä Kiinassa valmistettuja yksiköitä on yrityksen käytössä noin 2000 kappaletta.


title: SECU

text: Suurten ja painavien kuormien siirtoon suunnitellussa SECUssa on kontin tavoin kuormausovet toisessa päässä. Sen omapaino on 13 500 kg ja kokonaispaino 93 000 kg. Kun 12-metrisessä ISO-kontissa voi kuljettaa 24 tonnia paperirullia, niin yksi SECU kestää 79,5 tonnin kuorman.SECU-yksiköitä käytetään erityisesti merikuljetuksissa. Sitä voidaan kuljettaa myös rautateitse siellä missä rataverkko kestää 25 tonnin akselipainot. Tällöin se voidaan lastata jo tehtaalla. Sen kuljettaminen vaatii erikoisrakenteisen alustan, jossa sen varsinainen pohja on rautatievaunun päällä. Näin kuljetuksen kokonaiskorkeus ei kasva liian suureksi. Tämäkin onnistuu tosin vain Suomessa ja Ruotsissa, joissa rautatievaunujen kuormatila voi olla korkeampi kuin muualla.


title: SECU

text: Suomesta SECUt kuljetetaan ensin Göteborgiin, josta ne Ruotsista tulevien yksiköiden kanssa laivataan Eurooppaan. Määränpäässä ne joudutaan purkamaan jo satamassa, sillä ne ovat mitoiltaan liian suuria rataverkolle.


title: SECU

text: Näin raskaiden yksiköiden käsittely vaatii yleensä sataman ramppien ja laiturirakenteiden muutoksia sekä varastokenttien vahvistamista. SECUja ei voi nostaa kontin tavoin yläkulmista. Niiden siirtelyyn tarvitaan erikoisrakenteisia terminaalitraktoreita, joissa ohjaamo on normaalia ulompana. Tällöin näkyvyys myös peruutettaessa säilyy hyvänä.


title: SECU

text: Vaikka paperia ja kartonkia kuljetetaan lähinnä vain yhteen suuntaan ja SECUt tuodaan usein tyhjinä takaisin, arvioidaan kuljetuskustannusten vähenevän ainakin 10 prosenttia. Ilman paluukuormia, jotka ovat usein hitaasti lastattavia, kalustokierto on nopeaa. Aikaa säästyy lastin käsittelykertojen ja kiinnitystarpeen vähentyessä. Samalla pienenee paperirullien vaurioitumisriski. Potentiaalisia paluukuormia ovat sellukuljetukset paperitehtaille.


title: SECU

text: Ruotsissa SECUja lastataan automaattisesti ja Lontoon Tilburyssä paperirullat puretaan SECUista automaattiseen korkeavarastoon. Myös roro-alusten automaattinen lastaus ja purku vihivaunujen avulla on kokeiluvaiheessa.


title: Piina (romaani)

text: Piina (englanninkielinen alkuteos "Misery") on Stephen Kingin vuonna 1987 kirjoittama romaani. Kingin piti alun perin julkaista teos salanimellä Richard Bachmann, mutta salanimi ehti paljastua ennen kirjan valmistumista. King oli suunnitellut Piinan nostavan Richardin Bestseller-listoille.


title: Piina (romaani)

text: Kirja on julkaistu suomeksi Tammen kustantamana ja Ilkka Rekiaron kääntämänä vuonna 1989.


title: Piina (romaani)

text:
Romaanista tehtiin elokuvaversio vuonna 1990 ohjaajana Rob Reiner ja käsikirjoittajana William Goldman. Elokuvan pääosissa ovat James Caan ja Kathy Bates.
Kirja kertoo Paul Sheldonista, kirjailijasta, joka joutuu auto-onnettomuuteen. Tien varrelta hänet korjaa käsiinsä Annie, entinen sairaanhoitaja, jolla on synkkä menneisyys. Sheldon on kuuluisa Misery-romaaneistaan, jotka kertovat 1800-luvun naisesta. Annie rakastaa näitä romaaneja yli kaiken. Kuitenkin hiljattain Paul on mennyt tekemään niin tuhmasti, että hän on antanut viimeisimmässä Misery-kirjassaan päähenkilön kuolla. Niinpä hänen on nyt oltava kiltti poika ja herätettävä Misery henkiin tai luoja tietää, mitä Lohikäärmenaisena tunnettu Annie tekee. Sheldonin on monesti sanottu olevan aivan kuin King itse.


title: La Rochelle

text: La Rochelle on kaupunki Ranskassa, Charente-Maritimen departementissa ja Uuden-Akvitanian alueella. Kaupunki sijaitsee Atlantin valtameren rannalla.


title: La Rochelle

text:
La Rochellen kaupunki sijaitsee Ranskan länsirannikolla, noin 500 kilometriä Pariisista lounaaseen, Atlantin valtameren rannalla. Kaupunki on erityisesti satamakaupunki, jonka sijainti on ihanteellinen Antiochen lahden pohjukassa ja sitä suojelee mereltä Ré, Oléron ja Aix -saarien muodostama ketju. Satama tarjoaa aluksille turvaisan paikan myrskyjenkin aikana. "La Pallice" -sataman rakentaminen tapahtui 1800-luvun loppupuolella. Alueen kalastus on jäänyt pienimuotoiseksi ja se on vuosien myötä jopa taantunut.
Nykyään La Rochelle on alueellinen hallintokeskus ja saa toimeentulonsa ns. kolmannen sektorin toiminnoista. Vuodesta 1988 lähtien läheinen Ile de Rén saari on yhdistetty kaupunkiin sillan välityksellä.


title: La Rochelle

text: La Rochellen kaupungin alueella on ollut asutusta jo roomalaisvallan aikana, tästä jäänteenä on muun muassa "Villa des Minimes". Jälkiä varsinaisesta kaupunkimaisesta asutuksesta ei ole löytynyt kuitenkaan ennen 900-lukua, jolloin kaupunki perustettiin paikalle.


title: La Rochelle

text: Temppeliherrojen käyttämät kauppa- ja hallintotiet suuntautuivat kaikki 1100- ja 1200-luvuilla La Rochelleen. Kaupungista muodostui tuolloin järjestön satamakaupunki Atlantin rannikolla. Tästä merkittävästä aikakaudesta muistuttaa yksi La Rochellen kaupunginosista, jonka nimistöstä löytyy muun muassa Temppeliherrojen katu ja tori.


title: La Rochelle

text: Akvitanian herttua Guillaume X teki vuonna 1137 La Rochellesta vapaasataman ja 50 vuotta myöhemmin, ensimmäistä kertaa Ranskan historiassa, kaupungille nimettiin kaupunginjohtaja (maire) Guillaume de Montmirail. Aina 1400-luvun lopulle asti kaupungin satama oli Ranskan tärkein Atlantin rannikon satamista ja sen kautta kulki eritoten viiniä ja suolaa.


title: La Rochelle

text:
La Rochellen suurinta kukoistuskautta ja varallisuuden voimakkaan kasvun aikaa oli 1500-luku, jolloin siellä omaksuttiin uskonpuhdistuksen ajatukset. Vuodesta 1568 lähtien siitä tuli hugenottien, Ranskan protestanttien, keskuspaikka. Tämä todellinen vapauden ja menestyksen aika jatkui vuoteen 1620 saakka. Vuonna 1622 Guisen herttua voitti taistelussa La Rochellen asukkaiden laivaston, jota komensi Jean Guiton.
Ratkaiseva kaupungin ja Ludvig XIII:n välinen yhteenotto käytiin 10. syyskuuta 1627, jolloin kaupungin ja kuninkaallisten joukkojen kanuunoiden iskut tömähtelivät La Rochellessa. Tämä oli seurausta La Rochellen 14. elokuuta alkaneesta piirityksestä, jonka avulla kardinaali Richelieu sulki kaupungin yhteydet ulkomaailmaan aina 1. marraskuuta 1628 saakka. Tuolloin kaupunki antautui ja samalla se menetti kaikki privilegionsa ja kaupunginjohtajansa. Hugenottien kasvava vainoaminen lisääntyi ja se kulminoitui Ludvig XIV:n aikana ns. Nantesin ediktin purkamiseen 1685. Tämän sorron seurauksena useat hugenotit päättivät lähteä maasta ja useimmat heistä siirtyivat Pohjois-Amerikkaan, jonne he perustivat muun muassa New Rochellen kaupungin vuonna 1689.


title: La Rochelle

text: La Rochellen kaupungille 1700-luku oli taloudellisen kasvun ja vaurauden aikaa. Vaurauden lähteenä olivat Pohjois-Amerikka ja Afrikka. Kaupungin porvareiden laivat kuljettivat orjia Afrikasta uudelle mantereelle, josta tuotiin tavaraa Eurooppaan ja sieltä vietiin tavaraa Afrikkaan. Kaupungista muodostuikin eräänlainen orjakaupan laivaustoiminnan keskus.


title: La Rochelle

text: Toisen maailmansodan aikana saksalaiset rakensivat kaupunkiin ison sukellusveneiden tukikohdan, joka oli myöhemmin Das Boot -elokuvan ympäristönä. Sodan loppuvaiheessa La Rochelle oli viimeinen ranskalainen kaupunki, joka valloitettiin takaisin vapaalle Ranskalle.


title: La Rochelle

text: Keskiaikaiset tornit ovat eräs "La Rochellen" kaupungin tunnus ja La Tour de la Chaîne on yksi näistä kaupungin tunnuksista. Tornin rakentamisen tarkaa päivämäärää ei tunneta, mutta Claude Massen mukaan se llienee rakennettu vuosina 1378-1380. Tosin olemassa olevat dokumentit antavat rakennusajaksi vuodet 1382-1390.


title: La Rochelle

text: Torni on historiansa aikana kärsinyt useita vaurioita. "La Fronde"-kapinan aikana vuonna 1651 voimakas räjähdys tuhosi sen kattorakennelmat ja muita rakenteita. Vuonna 1827 kokonaisuuteen kuuluva pienempi torni tuhottiin. Suuren, jäljelle jääneen, tornin restaurointi aloitettiin vasta 1800-luvun lopulla ja sitä jatketiin pitkälle 1900-luvulle.


title: La Rochelle

text: Toinen La Rochellen tornitunnuksista, joka on perustaltaan lievästi viisikulmainen ja jonka korkeus on 36 metriä. Torni sisältää kolme kahdeksankulmaista, päällekkäin olevaa salia, joista kahdessa on holvikaaret.


title: La Rochelle

text: Ensimmäinen torni rakennettiin paaluille ja sinne ei ollut käyntiä matereelta, sillä mikään muuri- tms. rakennelma ei yhdistänyt sitä mantereeseen. Vasta 1300-luvun loppupuoliskolla rakennettiin nykyisin nähtävissä oleva torni. Tornin kyljessä voidaan havaita jäänteitä kaaristosta. Arkkitehti Lisch, joka johti tornin entisöintiä 1800-luvun lopulla, totesi siinä olleen muurikäytävän, joka oli johtanut La Tour de la Chaîne -tornin pieneen, nyttemmin tuhoutuneeseen, torniin. Mutta mikään meille säilynyt kuvallinen tai kirjallinen lähde ei kuitenkaan kerro moisen muurikäytävän olemassaolosta. Todennäköisesti sellaista ei ole koskaan rakennettukaan.


title: La Rochelle

text: Tämä torni on alun perin ollut eräs kaupunginmuurin porteista ja se on puhkaistu ja rakennettu alkuperäiseen muuriin 1200-luvulla, jolloin se nimi oli "Porte du Parrot", koska sen kautta päästiin samannimiselle esikaupunkialueelle. Portti muodostettiin kahdesta aukosta, joista isompaa käyttivät rattaa, vaunut ja kärryt sekä pienempää jalankulkijat.


title: La Rochelle

text: Vuonna 1478 torniin rakennettiin kahdeksankulmainen kellotorni, johon sijoitettiin aikaa ilmaiseva soittokello. Vuonna 1672 kaksi oviaukkoa yhdistettiin yhden ainoan holvikaaren käytäväksi ja näin helpotettiin liikkumista portin kautta. Vuonna 1746 tornin ylin osa purettiin, jotta Ludvig XV tieteelliset ja sotilaalliset rakennelmat saatiin rakennettu. Tässä muodossaan torni on vielä tänäänkin.


title: La Rochelle

text: Tornin korkeus on 55 metriä, ja se on rakennettu kahdessa osassa. Tornin alaosa on ympyrän muotoinen, korkeudeltaan 25 metriä ja sen halkaisija on 25 metriä. Tämän päälle on rakennettu kahdeksankulmainen suippo tornirakennelma, jonka kahdeksasta sivusta neljä on koristeltu apilanlehtimäisin ikkunoin. Jokainen kaari on koristeltu erilaisin ulkonevin ornamentein.


title: La Rochelle

text: Useat päällekkäin olevat salit muodostavat tornin sisustan. Salien seinissä on lukuisia grafiitteja, jotka sinne ovat piirtäneet englantilaiset, espanjalaiset ja hollantilaiset merimiehet, jotka ovat olleet vangittuina torniin 1600- ja 1800-lukujen aikana.


title: La Rochelle

text: Tämä keskiaikainen rakennelma on todennäköisesti korvannut jonkin paikalla aiemmin sijainneen vastaavan rakennuksen. Tornin rakennustyöt alkoivat Claude Massen mukaan vuonna 1445 ja päättyivät vasta 23 vuotta myöhemmin eli vuonna 1468. Alun perin se oli keskiaikaisen kaupunginmuurin lounainen kulmaus ja sen tornin huipulla oleva valo toimi majakkana merenkulkijoille. Valmistumisaikanaan torni sijaitsi meren rannassa.


title: La Rochelle

text: Kaupungin muurien repimisessä vuonna 1628 tämä torni säästettiin, ja se liitettiin osaksi uutta kaupungin kehämuuria vuonna 1689. Vuosina 1900-1914 siinä toteutettiin suurimittaisia restaurointitöitä ja silloin torni saatettiin sen nykyiseen kuntoon.


title: Kupoli

text: Kupoli eli kupuholvi (latinan sanasta "cupa" ’tynnyri, sammio’) on pyöreiden, monikulmaisten tai neliömäisten tilojen kaarevarakenteinen holvikatto. Kupolin laella on toisinaan avoin tai ikkunallinen torni, lanterni. Kupolin lieriömäistä tai monikulmaista kantaa kutsutaan "rummuksi" tai "tampuuriksi".


title: Kupoli

text: Esihistorialliselta ajalta tunnetaan Välimeren alueen kupolihaudat, joissa muoto oli saatu aikaan muuria ulontamalla ja rakentamisen edetessä kivikehää kaventamalla. Tunnetuimpia niistä ovat Mykenen kupolihaudat. Varsinaisen holvikupolien rakennustaidon on määritelty kehittyneen Etu-Aasian alueella. Roomalaisilla kupoleiden rakentaminen oli jo teknisesti korkealle kehittynyttä, mistä esimerkkinä muun muassa Pantheonin temppeli Roomassa. Bysantin kulttuurissa kupoliholvilla oli huomattava asema rakennustaiteessa, mestarinäytteenä Justinianus I:n vuonna 537 rakennuttama Hagia Sofia. Bysantin vaikutus oli sittemmin nähtävissä muun muassa islamilaista arkkitehtuuria edustavissa moskeijoissa ja Italian renessanssiajan arkkitehtuurissa (muun muassa Rooman Pietarinkirkko).


title: Kupoli

text: Ortodoksisen rakennusperinteen erityispiirteenä ovat kirkkojen liekkikupolit eli sipulinmuotoiset kupolit, tunnetuimpana esimerkkinä 1500-luvun puolivälissä rakennettu Pyhän Vasilin katedraali Moskovassa. Sipulimuotoa on käytetty myös Etelä-Aasian ja Kaukoidän kulttuureissa, muun muassa Taj Mahalissa Intian Agrassa on sipulikupolit.


title: Kupoli

text: Nykyaikaisten urheiluareenojen kattorakenteena käytetään usein kupolia.


title: Kuivapari

text: Kuivapari on pariston sisällä oleva kahden eri metallin pari, jossa elektrolyyttinä ei ole neste. Se on primäärinen virtalähde, jota ei varata toistuvasti. Muun muassa radioissa ja taskulampuissa käytetään kaikkein yleisimmin 1,5 voltin kuivaparia. 4,5 voltin litteässä paristossa on 3 sarjaan kytkettyä kuivaparia.


title: Kuivapari

text: Kuivapareja on useita tyyppejä, joista tärkeimpiä ovat:


title: Chengdu

text:
Chengdu (, pinyin: Chéngdū) on Sichuanin maakunnan pääkaupunki Lounais-Kiinassa Tiibetin rajalla. Kaupunki on Lounais-Kiinan poliittinen ja taloudellinen keskus. Chengdun asukasluku on noin 11 miljoonaa.
Sichuanin keskiosissa oleva Chengdu sijaitsee hedelmällisellä Chengdun tasangolla, jota on kasteltu jo vuosisatoja Dujiangyanin kastelujärjestelmällä, joka saa vetensä Minjoesta (Minjiang), joka on Jangtsen tärkeä sivuhaara. Chengdun pinta-ala on 12 300 km², mikä on varsin paljon kaupungille maailman mittakaavassa. Esimerkiksi Lontoon pinta-ala on vain noin 2 263 km². Chengdun ilmasto on leuto ja kostea ympäri vuoden, ja se on jaettu neljään vuodenaikaan: pitkään jä lämpimään kevääseen, lyhyeen mutta kuumaan kesään, viileään ja sateiseen syksyyn sekä kylmään ja sumuiseen talveen. Vuoden keskilämpötila on noin 16 astetta. Lämpimimmät kuukaudet ovat heinä- ja elokuu, jolloin lämpötila voi nousta 37 asteeseen, ja kylmin kuukausi on tammikuu, jolloin lämpötila voi laskea -6 asteeseen.


title: Chengdu

text: Chengdun historia ulottuu 3 700–4 500 vuoden taakse, ja Chengdun tasanko oli Shu-valtion hallinnollinen keskus. Qin valloitti 316 eaa. Shun ja perusti Chengdun kaupungin. Kaupungin nykyinenkin nimi on peräisin jo tuolta ajalta.


title: Chengdu

text: Tang-dynastian aikaan mennessä Chengdusta oli kehittynyt merkittävä kiinalainen keskus. Se tunnettiin siihen aikaan nimellä Yizhou, ja 700-luvun lopulla siitä tuli dynastian toissijainen pääkaupunki. Siellä asuivat myös kuuluisat kirjailijat, Li Bai ja Du Fu. Tang-dynastia kukistui 907, ja sen jälkeen Chengdu oli kahdesti 900-luvun aikana itsenäisen valtion pääkaupunkina. Se kukoisti siihen aikaan, ja siellä otettiin käyttöön paperiraha, joka levisi Song-dynastian aikana kaikkialle Kiinaan.


title: Chengdu

text: Mongolit valloittivat Chengdun vuonna 1279. Kaupungissa arvioidaan silloin kuolleen noin miljoonan ihmisen, eli tuho oli jossain määrin suurempi kuin esimerkiksi Bagdadin valtauksessa vuonna 1258.


title: Chengdu

text: Chengdusta tuli 1368 Sichuanin maakunnan pääkaupunki. Sitä hallitsi 1644–1647 kapinoitsija Zhang Xianzhong, joka perusti Sichuaniin itsenäisen valtion ha hallitsi aluetta terrorilla ja massamurhilla. Chengdu oli viimeinen kaupunki Manner-Kiinassa, joka oli Guomindangin hallussa. Tšiang Kai-šek johti Chengdun puolustusta aina joulukuuhun 1949 asti. Kansan vapautusarmeija valtasi kaupungin 10. joulukuuta ja Tšiang Kai-šek hallituksineen pakeni Taiwaniin.


title: Chengdu

text: Toisen maailmansodan jälkeen Chengdu alkoi kehittyä nopeasti, sillä sinne muutti sodan aikana monia japanilaisia paenneita itäkiinalaisia. Rautatie yhdisti Chengdun Chongqingiin (1952), Xi'aniin (1956), Kunmingiin (1960-luvun lopulla) ja Xiangyangiin, joten siitä tuli liikennereitti Kaakkois-Kiinaan. Chengdusta tuli 1960-luvulla Kiinan sotilasteollisuuden keskus, ja 1990-luvulta lähtien Kiinan talousuudistukset ovat kehittäneet kaupungin elektroniikkateollisuutta.


title: Chengdu

text: Vuoden 2008 toukokuussa sattunut Sichuanin maanjäristys tappoi yli 69 000 henkilöä ja tuhosi 3,5 miljoona kotia. Järistyksen episentrumi sijaitsi 80 kilometriä Chengdusta luoteeseen Wenchuanin piirikunnassa. Chengdu oli avustustoimenpiteiden keskus ja sen sairaalat hoisivat haavoittuneita ja kaupunkiin rakennettiin väliaikaisia asumuksia kodittomiksi jääneille. Itse Chengdun kaupunki ei kuitenkaan kärsinyt juurikaan vahinkoa järistyksessä.


title: Chengdu

text: Chengdun talouskehitys on ollut viime vuosina kiivasta. Vuonna 2013 Chengdun bruttokansantuote oli 910,89 miljardia renminbiä ja se oli kasvanut 10,2 % edellisestä vuodesta. Chengdu on Sichuanin suurin talousalue ja Chongqingin jälkeen Länsi- ja Keski-Kiinan toiseksi suurin talousalue. Chengdun tärkeimmät teollisuuden alat ovat elektroninen informaatioteollisuus, ruuan (mukaan lukien tupakan) jalostus, koneteollisuus, petrokemia- ja metallurgiateollisuus, autoteollisuus, rakennusmateriaaliteollisuus, sekä kevyt teollisuus. Palvelusektori ohitti teollisuuden Chengdun suurimpana kansantalouden alana jo vuonna 1991.


title: Chengdu

text: Chengdu Shuangliun kansainvälinen lentoasema sijaitsee noin 16 kilometriä Chengdun keskustasta. Sieltä on yli 70 kotimaan- ja yli 20 ulkomaanyhteyttä. Chengdu on Lounais-Kiinan junaliikenteen keskus, ja Chengdun rautatieaseman läpi kulkee tuhansittain matkustajia päivittäin. Chengdun metron ensimmäinen linja avattiin syksyllä 2010.


title: Chengdu

text: Kaupungissa järjestettiin Maailman vahvin mies -kilpailu vuonna 2005.


title: M2 Bradley

text: M2 Bradley on yhdysvaltalainen jalkaväen taisteluvaunu. M2 ja sen tiedusteluversio M3 ovat Yhdysvaltain maavoimien ainoat rynnäkköpanssarivaunumallit. Bradleystä on tehty myös Stinger-ohjuksin varustettu ilmatorjuntaversio, M6 Linebacker. Bradleyn valmistaja oli aiemmin yhdysvaltalainen United Defense Industries UDI). Maaliskuussa 2005 UDI liitettiin yrityskaupan seurauksena brittiläisen BAE Systems teollisuuskonsernin osaksi. Bradley M2/M3 taisteluvaunun valmistajaksi tuli konsernin "BAE Systems Land & Armaments".


title: M2 Bradley

text: M2 Bradley suunniteltiin jalkaväen kuljettamiseen taisteluun ja sen taistelun tukemiseen. Bradley voi tuhota myös vihollisen kalustoa panssarintorjuntaohjuksilla ja konetykillä. Vaunu kuljettaa kolmea miehistönjäsentä ja kuuden sotilaan jalkaväkiryhmää.


title: M2 Bradley

text: M2 Bradley on 6 metriä pitkä, 3,6 metriä leveä ja 3,2 metriä korkea. Sen huippunopeus on 66 kilometriä tunnissa. Painoa vaunulla on 30,4 tonnia. Bradleyn pääase on sähkötoiminen 25 millimetrin M242-konetykki. Panssarintorjunta-aseistukseen kuuluu TOW-panssarintorjuntaohjuksen ampumalaite, jossa on ampumavalmiina kaksi ohjusta. Vaunussa on myös putken suuntainen 7,62 mm M240 -konekivääri.